qundao/data-zh-poetry huggingface dataset:
九日临淮侯李玄素招同阮集之朱白石江遗民吴栗仲田卫公何丕承方圣羽王禹开方尔止方密之梁非馨集松筠阁同用远之
作者：李云龙
朝代：明

幕府拥旧畿，戟门接西苑。主人暮开阁，上客初停幰。维时秋九月，篱菊灿盈本。承露已当杯，落英正堪饭。蹑屐跨飞楼，开窗望遥巘。北陆蝉声悲，南云雁声远。嘉会不尝遘，况乃秋易晚。请续未终曲，于焉尽缱绻。
九日集李公詹别署
作者：李云龙
朝代：明

瀛洲官阁帝城东，一望燕山感慨同。易水寒生人别处，渔阳秋在雁声中。胡笳怨彻长榆月，画角吹残落木风。我自感君歌出塞，相过非为菊花丛。
书怀
作者：李云龙
朝代：明

三江鼓棹前，五岳杖藜边。何苦投尘网，频年负胜缘。忘机惟鹿豕，适意是林泉。不见浮丘伯，乘鸾向紫烟。
书所感
作者：李云龙
朝代：明

魏国有田夫，野耕得宝玉。怖其光照夜，弃之不敢畜。燕石梧台下，偏投宋人欲。时俗多谬误，不辨珉与琭。徒取周客笑，为知卞和哭。
云间康季脩素豪于饮王大将军曾为作康山人拜酒歌顷从余饮乃不任涓滴戏有此赠
作者：李云龙
朝代：明

君且尽金叵罗，我请为君歌。君不见粤王城南江瀰瀰，荡汉漂秦不知几。又不见呼銮道上风萧萧，春芳忽已辞秋条。人生欢会不常有，要使一卮长在手。闻君年少雅好奇，云间士龙人共知。凤凰桥上芳草合，半醉蹀躞黄金羁。朅来伏剑游帝都，驼背侧坐锦模糊。閒邀击筑发悲歌，饮停调笑陌上姝。当时志气淩青云，辕门长揖大将军。从征西缚乌蛮长，倚马曾宣露布文。生平习识军中乐，又逐楼船下南国。时清不用鲁连矢，日晏犹眠郗超幕。我本高阳旧酒徒，三时醉卧黄公垆。逢君一语酒中趣，袒跣大笑歌呜呜。珠江秋绿葡萄开，流霞飘入掌中杯。正须暂醉一千日，何为却惜玉山颓。对君寸心欲具陈，一言告君君莫嗔。君今有酒不肯饮，枉作当年拜酒人。
人日喜晴
作者：李云龙
朝代：明

阶蓂传七叶，紫气席边明。共说今年好，因占此日晴。含桃照水发，弱柳带烟生。要识春多少，花间问早莺。
从军行
作者：李云龙
朝代：明

辽天惨无光，血雨洗碛草。欲问汉家军，漠漠黄云老。道傍新鬼牵人哭，自言家本邯郸族。提携长剑东出阙，欲为君王镇荒服。沙场日落寇兵至，吹面腥风平刮地。前驱长蛇后封豕，捲起辽阳半江水。将军欲奋鼓先死，旌旆频挥云不起。可怜六郡良家子，抛却头颅作胡鬼。不惜抛头作胡鬼，牧马南侵何日已。
以桃杯及西帨寿李伯襄各系以诗
作者：李云龙
朝代：明

本为天上种，新自广东来。愿以千年实，长承万寿杯。频浮霞彩动，欲渡云和催。留取君遗核，君王甲帐开。岂是蛟人织，言从番舶将。龙鳞裁海雾，鹤氅葺秋霜。袖处云千叠，披来月一方。愿君勤拂拭，持补舜衣裳。
以桃杯及西帨寿李伯襄各系以诗·其一
作者：李云龙
朝代：明

本为天上种，新自广东来。愿以千年实，长承万寿杯。频浮霞彩动，欲渡云和催。留取君遗核，君王甲帐开。
以桃杯及西帨寿李伯襄各系以诗·其二
作者：李云龙
朝代：明

岂是蛟人织，言从番舶将。龙鳞裁海雾，鹤氅葺秋霜。袖处云千叠，披来月一方。愿君勤拂拭，持补舜衣裳。
会冢行美侍郎田公及义士王潜父也
作者：李云龙
朝代：明

平原黯黯云脚垂，白杨树底游魂归。沧海已销精卫恨，青山无复杜鹃啼。忆昨阴风暗南土，长林夜夜髑髅语。苍苔古道无人行，燐燐鬼火烧秋雨。枯骸朽骨乌鸢馀，总是当年琼树枝。然腹引灯宁自照，漆头作器任人为。江湖义士洪都客，泪洒尸陀林下石。自怜无力效秦封，日扣公门请周泽。绣衣使者乘骢来，玉鞭一指瘴烟开。吹枯振朽百废举，顿起沟壑登春台。粤王城头暮烟碧，处处秋山净如拭。遥听牛背笛声来，不似前时惨澹色。泉台岂是铭恩处，事不近名名乃著。君不见宋陵松柏已萧条，行人犹忆冬青树。
何龙友太史招游西樵不果诗以寄之
作者：李云龙
朝代：明

幽探曾扣白云扉，此日因君忆翠微。捣药尚馀啼鸟在，采苓应见羽人归。泉飘洞口珠千斛，花簇云端锦一围。珍重握中筇竹杖，恐惊风雨化龙飞。茗园秋后气萧然，几处疏林带紫烟。访道空逢偃月子，采真还赋白云篇。岩间空翠千重滴，树杪飞流百尺悬。呼吸定知通帝座，好携诗句问青天。
何龙友太史招游西樵不果诗以寄之·其一
作者：李云龙
朝代：明

幽探曾扣白云扉，此日因君忆翠微。捣药尚馀啼鸟在，采苓应见羽人归。泉飘洞口珠千斛，花簇云端锦一围。珍重握中筇竹杖，恐惊风雨化龙飞。
何龙友太史招游西樵不果诗以寄之·其二
作者：李云龙
朝代：明

茗园秋后气萧然，几处疏林带紫烟。访道空逢偃月子，采真还赋白云篇。岩间空翠千重滴，树杪飞流百尺悬。呼吸定知通帝座，好携诗句问青天。
作霖灵石
作者：李云龙
朝代：明

灵山苍苍千万仞，上有丈人陟其峻。叱羊不但侈仙踪，化燕还能致灵闰。衣云沐雨不知年，昔日炼之曾补天。有客素书今已售，归来寻尔谷城边。
佳人年十五为潘乾父赋
作者：李云龙
朝代：明

佳人年十五，绿发委香肩。弱质初含蕙，芳心半吐莲。剪花金屋里，斗草玉楼前。三五秋宵永，人将月共圆。佳人年十五，生长越城南。度曲声犹湿，迎欢意未酣。胸前翡翠带，头上凤凰簪。莫遣罗衣重，轻躯恐不堪。
佳人年十五为潘乾父赋·其一
作者：李云龙
朝代：明

佳人年十五，绿发委香肩。弱质初含蕙，芳心半吐莲。剪花金屋里，斗草玉楼前。三五秋宵永，人将月共圆。
佳人年十五为潘乾父赋·其二
作者：李云龙
朝代：明

佳人年十五，生长越城南。度曲声犹湿，迎欢意未酣。胸前翡翠带，头上凤凰簪。莫遣罗衣重，轻躯恐不堪。
僧林
作者：李云龙
朝代：明

梵宇幽寻处，僧林日暮时。寒泉过石急，清磬出花迟。问竹猿先觉，穿松鹤自随。白云莫飞去，长共尔为期。
元夕曲
作者：李云龙
朝代：明

香风袅袅透纱幮，云母窗前月吐珠。谁挟青娥踏歌去，隔花飘过绣罗襦。绿杨垂影覆雕檐，铃铎无声玉漏添。满院月光春似海，六街齐上水晶帘。琼楼高阁锦云边，越女如花照绮筵。舞罢石榴裙带缓，侍儿扶过玉阶前。
元夕曲·其一
作者：李云龙
朝代：明

香风袅袅透纱幮，云母窗前月吐珠。谁挟青娥踏歌去，隔花飘过绣罗襦。
元夕曲·其三
作者：李云龙
朝代：明

琼楼高阁锦云边，越女如花照绮筵。舞罢石榴裙带缓，侍儿扶过玉阶前。
元夕曲·其二
作者：李云龙
朝代：明

绿杨垂影覆雕檐，铃铎无声玉漏添。满院月光春似海，六街齐上水晶帘。
元夕赋得綵花树
作者：李云龙
朝代：明

十二雕栏帖绛纱，都人夜夜斗香车。芬芳不借东风力，结绽能先上苑花。云里綵楼千树出，月中灯市万枝斜。可怜处处春如海，不见芜城帝子家。
入关留别袁大司马
作者：李云龙
朝代：明

寒风生大漠，一夜堕关榆。绝塞胡鹰击，南枝粤鸟呼。短衣驱去马，长楫就归途。侯吏相逢笑，依然旧日繻。
入峡
作者：李云龙
朝代：明

晴川望转微，沙树晚依依。鱼拨浮萍戏，鸥惊去棹飞。水如一匹练，山似数重帏。日暮歌声起，渔船几个归。
入西樵同李伯襄戴公纶彭伯时伍国开有作
作者：李云龙
朝代：明

青溪一路茗花寒，石作町畦左右盘。捣药鸟啼山雨落，采茶人起谷烟残。中天削壁浮苍霭，绝磴飞桥驾碧湍。此日招携紫霄客，共从云路向云端。
冈州遇侄仲良因赠
作者：李云龙
朝代：明

春烟着柳翠成围，江国相逢趣典衣。天下一人知己足，世间万事转头非。五湖风景吾将老，千里家山君未归。醉后共呼长剑舞，满天风雨二龙飞。
冬日黎氏北园社集
作者：李云龙
朝代：明

北山霜冷暮猿悲，客子寻幽杖履随。芳草不知经几变，白云何意更相期。山楼月出人吹角，水榭春归柳向池。莫问平台旧宾客，邹枚今已不同时。
净社分赋得千佛塔限三肴
作者：李云龙
朝代：明

四天扶愿力，百鬼役芳郊。宝剑遥相倚，风铃夜自敲。霞端千佛现，冢畔一僧巢。舒指从西竺，藏锋似大茅。石棱栖布谷，幡影舞潜蛟。碑阴欲有纪，才尽为三肴。
出关次横浦
作者：李云龙
朝代：明

翠屏千仞锁烟鬟，鸟道中通虎豹关。五岭封疆枢键处，东南天地莽苍间。未芳先向梅花国，梦远初逢玉枕山。早晚芙蓉渡边去，莫因芳草有离颜。匹马风前踏落梅，倚天长啸万峰开。度关曾忆弃繻去，出塞何辞仗剑来。春水渡边帆影乱，夕阳城上角声催。当杯又听关山曲，目送飞鸿万里回。
出关次横浦·其一
作者：李云龙
朝代：明

翠屏千仞锁烟鬟，鸟道中通虎豹关。五岭封疆枢键处，东南天地莽苍间。未芳先向梅花国，梦远初逢玉枕山。早晚芙蓉渡边去，莫因芳草有离颜。
出关次横浦·其二
作者：李云龙
朝代：明

匹马风前踏落梅，倚天长啸万峰开。度关曾忆弃繻去，出塞何辞仗剑来。春水渡边帆影乱，夕阳城上角声催。当杯又听关山曲，目送飞鸿万里回。
出山识感
作者：李云龙
朝代：明

寒山一望草离离，饥鸟下啄纸钱飞。石人对立偷相笑，麦饭香花知为谁。棠梨花落松呼叶，雨锁前溪不可涉。秋林鬼哭葛公坟，不道黄泉葬蝴蝶。
出西樵留别李太史
作者：李云龙
朝代：明

霜天仙梵夜沉沉，一笑相辞古洞阴。收拾烟霞归竹簏，招邀明月出花林。松间野鹤窥行迹，竹里清溪伴醉吟。君自还山我自去，白云出入本无心。
分绿桥
作者：李云龙
朝代：明

柳外赤兰桥，遥接南塘路。迷人采芳来，徘徊未足度。
初发珠江
作者：李云龙
朝代：明

春水日夜绿，客兴正悠悠。挥袂犹未已，已在江中流。江云漠漠连江树，花落莺啼不知处。舟子频催兰棹发，行人遥望梅榆关。自叹孤云不系身，十年空守故园春。从今水石烟霞外，拼作东西南北人。
初夏口占
作者：李云龙
朝代：明

多难频仍漫自伤，兵戈从古致凶荒。此身本合填沟壑，不见前贤卧首阳。乡闾十室九空囷，百里宁辞负米频。菽水未能供一饱，车锥深羡去年贫。数亩荒田岁入微，笔耕不救腹中饥。嗷嗷八口难为计，未过春寒尽典衣。山川涤涤野如焚，几处忧惶望作云。富室未须欣独饱，盖藏难献犬羊群。拂衣归卧白云庐，牛角前头挂汉书。欲向田园谋食力，岂能枵腹事耕锄。空囊羞涩莫为欢，漫道明霞高可餐。却羡当年杜工部，犹然留得一钱看。痴儿索饭妇无裈，支枕翛然自闭门。不是安贫学高士，谁能推食与王孙。萧然瓮牖与绳枢，曳屣高歌乐不殊。栗里先生知此意，行行那复为饥驱。南薰吹雨到寒窗，一洗妖氛复旧邦。却叹沟中诸饿莩，枯鱼不及待西江。东征士女慰来苏，大度神功与祖符。引领王师徒望雨，好将何物备箪壶。
初夏口占·其一
作者：李云龙
朝代：明

多难频仍漫自伤，兵戈从古致凶荒。此身本合填沟壑，不见前贤卧首阳。
初夏口占·其七
作者：李云龙
朝代：明

痴儿索饭妇无裈，支枕翛然自闭门。不是安贫学高士，谁能推食与王孙。
初夏口占·其三
作者：李云龙
朝代：明

数亩荒田岁入微，笔耕不救腹中饥。嗷嗷八口难为计，未过春寒尽典衣。
初夏口占·其九
作者：李云龙
朝代：明

南薰吹雨到寒窗，一洗妖氛复旧邦。却叹沟中诸饿莩，枯鱼不及待西江。
初夏口占·其二
作者：李云龙
朝代：明

乡闾十室九空囷，百里宁辞负米频。菽水未能供一饱，车锥深羡去年贫。
初夏口占·其五
作者：李云龙
朝代：明

拂衣归卧白云庐，牛角前头挂汉书。欲向田园谋食力，岂能枵腹事耕锄。
初夏口占·其八
作者：李云龙
朝代：明

萧然瓮牖与绳枢，曳屣高歌乐不殊。栗里先生知此意，行行那复为饥驱。
初夏口占·其六
作者：李云龙
朝代：明

空囊羞涩莫为欢，漫道明霞高可餐。却羡当年杜工部，犹然留得一钱看。
初夏口占·其十
作者：李云龙
朝代：明

东征士女慰来苏，大度神功与祖符。引领王师徒望雨，好将何物备箪壶。
初夏口占·其四
作者：李云龙
朝代：明

山川涤涤野如焚，几处忧惶望作云。富室未须欣独饱，盖藏难献犬羊群。
初春偕诸子游峒山
作者：李云龙
朝代：明

四郊无处不关愁，犹有祇园物外幽。问竹不辞芳草远，看山聊为白云留。清溪过雨泉相应，古木逢春翠欲流。不信东风限南北，又闻归雁渡沧洲。
北山绝顶
作者：李云龙
朝代：明

秋山閒引望，但觉与云齐。及到高峰上，方知众壑低。松间下笙鹤，云里听天鸡。因忆从前路，烟霞几处迷。
午日泗上过韩宗伯出掌南院招饮舟中同李宫詹赵裕子
作者：李云龙
朝代：明

一别关河阻复深，扁舟何意此相寻。泛蒲撷艾同幽赏，缉芰纫兰见素心。日落蘼芜千里绿，风恬杨柳一江阴。金门亦是优游地，莫向尊前忆故林。
午日阮集之招同计无不璩山甫叶开美潘次鲁徐介白林六长方圣羽徐介夫集警园次韵
作者：李云龙
朝代：明

高斋饶水石，长夏亦冰壶。一雨忽如沐，好风仍与俱。竹凉侵簟玉，荷响答歌珠。别有千秋缕，都誇五色殊。
南园
作者：李云龙
朝代：明

南园栖隐处，竹户对林峦。九月风霜起，孤斋日夜寒。虫声薄幽砌，雁影度空坛。松月遥相待，流霞且自餐。
南野
作者：李云龙
朝代：明

索居南野上，左右带林峦。九月风霜起，孤斋日夜寒。挥弦鸿在目，挹露菊堪餐。独有蒹葭水，伊人欲见难。
厓门吊古
作者：李云龙
朝代：明

慈元宫殿已飞灰，千古胥涛隐怒雷。犹忆二杭风景好，钱塘江上看潮来。
友人区启图黎孺旬黄逢永黎美周邝湛若诸子念予远行日过握别酬谢二章
作者：李云龙
朝代：明

古人不同时，今日不同调。嗟我二三子，携手共言笑。彼捐缟带赠，此用琼瑶报。不辍匠石斤，时动伯牙操。岂伊形迹徇，声气实感召。而我忍言迈，悠悠涉远道。感彼双文龙，临风发长啸。高云试孤骞，长风响远音。我身异飞鸟，安能恋故林。持子香草佩，置我幽兰襟。挥手自兹去，耻为游子吟。松柏但自坚，焉保寒不侵。两心诚相乖，万里岂自今。爱子丈夫泪，歧路勿复临。
友人区启图黎孺旬黄逢永黎美周邝湛若诸子念予远行日过握别酬谢二章·其一
作者：李云龙
朝代：明

古人不同时，今日不同调。嗟我二三子，携手共言笑。彼捐缟带赠，此用琼瑶报。不辍匠石斤，时动伯牙操。岂伊形迹徇，声气实感召。而我忍言迈，悠悠涉远道。感彼双文龙，临风发长啸。
友人区启图黎孺旬黄逢永黎美周邝湛若诸子念予远行日过握别酬谢二章·其二
作者：李云龙
朝代：明

高云试孤骞，长风响远音。我身异飞鸟，安能恋故林。持子香草佩，置我幽兰襟。挥手自兹去，耻为游子吟。松柏但自坚，焉保寒不侵。两心诚相乖，万里岂自今。爱子丈夫泪，歧路勿复临。
友人黄逢永尝言晚下清溪遥望西崖诸峰如青纱帐中十数美人探头窥客予酷爱其语壬戌冬溯漓江而西适与此景会为赋是诗
作者：李云龙
朝代：明

青峰绿树参差见，美人笑拥碧纱扇。记得龙家画阁前，翡翠帷中窥半面。澄潭千尺漾涟漪，美人临镜照蛾眉。天长日暮行人尽，满地芙蓉欲赠谁。
发油田
作者：李云龙
朝代：明

猿声远近应，出户尽烟峦。地僻日光薄，林交山气寒。芋田数亩在，茅屋几家残。独有罗山色，遥从雪里看。
发韶州
作者：李云龙
朝代：明

腊月韶州道，蛮烟尽日遮。风高欲杀草，雪少不成花。地僻人稀侣，天寒客忆家。殷勤谢流水，急为送归槎。
古意
作者：李云龙
朝代：明

佳人捲珠帘，散步玉楼前。柳叶生眉上，桃花开脸边。窗临浣纱石，门系采莲船。夫婿归宜早，春华易弃捐。
古意
作者：李云龙
朝代：明

火在熨斗中，气及熨斗柄。解衣持覆郎，那得分煖冷。可怜连理枝，黄檗生里许。外面虽合欢，中情其实苦。
古意·其一
作者：李云龙
朝代：明

火在熨斗中，气及熨斗柄。解衣持覆郎，那得分煖冷。
古意·其二
作者：李云龙
朝代：明

可怜连理枝，黄檗生里许。外面虽合欢，中情其实苦。
古洞
作者：李云龙
朝代：明

古洞竹参差，幽深人未知。闲随流水去，独与白云期。起舞招黄鹤，行歌拾紫芝。前山秋更好，双屐任吾之。
吊武烈女
作者：李云龙
朝代：明

金陵有女兰闺彦，生来未识良人面。春风正及桃夭期，岂谓双鸾遽分判。姑嫜已殁鲜兄弟，归守空帏复谁为。堂前掩泣别慈亲，一死相从宁再计。落花泪血红斑斑，泉台化作望夫山。郎乎郎乎应识妾，衣带犹馀双指环。生不同襟死同穴，彤管编中有遗烈。天边何物表贞心，万古千秋凤台月。凤台山下鸳鸯飞，坟树生成连理枝。世间背父忘君者，何用须眉尔许为。
同董弱红夜泊静慈寺有怀马明府
作者：李云龙
朝代：明

水晶宫殿夜沉沉，明月飞来祇树林。断岸正当山睡处，碧溪遥送海潮音。凭将翠袖挥尘鞅，却傍红颜长道心。记得秦淮听歌地，碧桃花下一庵深。
同阮集之泛舟游三山遇杜退思上公车过访
作者：李云龙
朝代：明

三山待逋客，双桨泛平川。何意莺花伴，来寻虾菜船。飘萍虽暂合，惊雁不成联。明发燕吴隔，枫林有梦悬。
同韩孟郁卢一清访李太史宿建霞楼
作者：李云龙
朝代：明

扁舟乘兴到溪桥，溪上高楼倚碧霄。一榻占云春漠漠，四天如水夜萧萧。行看山色心俱远，卧听潮声梦亦遥。向晓霞光纷入户，相看疑在赤城标。
同马伯超黎君献彭伯时访罗集虚溪上分得七阳韵
作者：李云龙
朝代：明

相思水一方，长忆共飞觞。及此梅花发，登君白玉堂。云林一倍胜，溪月两重光。别有兰舟系，方待泛回塘。
同黄元卿张约之梁日良游月溪留宿
作者：李云龙
朝代：明

天寒山狖叫，石涧水淙淙。野径入秋草，柴门临古松。林行惊宿鸟，云卧对诸峰。明日寻仙去，同鞭白玉龙。
听乙姬弹琴
作者：李云龙
朝代：明

香烟袅袅玉楼中，一曲离鸾度晚风。不是人前弄纤手，欲将幽恨托丝桐。
听莺步
作者：李云龙
朝代：明

濯濯柳枝齐，黄莺飞复栖。春风正浩荡，为君尽意啼。
听邻舟美人琵琶
作者：李云龙
朝代：明

夷犹青雀舫，沿漾绿杨津。佳人理铁拨，幽恨一时陈。但觉情如诉，未知心所亲。溪风为呜咽，江月亦含颦。定知垂玉箸，几度掩罗巾。今夜空江上，能无断肠人。
吴充符招同集之游修竹庵
作者：李云龙
朝代：明

绿玉削寒丛，萧萧古寺中。破烟楼半出，披霭路初通。捲幔临飞雉，挥弦送远鸿。萧然凉籁起，仙梵满花宫。正自厌嚣尘，相携就此君。清风飘翠色，衣袂有馀芬。静听数声鸟，閒分半席云。暮钟催客去，归梦尚氤氲。
吴充符招同集之游修竹庵·其一
作者：李云龙
朝代：明

绿玉削寒丛，萧萧古寺中。破烟楼半出，披霭路初通。捲幔临飞雉，挥弦送远鸿。萧然凉籁起，仙梵满花宫。
吴充符招同集之游修竹庵·其二
作者：李云龙
朝代：明

正自厌嚣尘，相携就此君。清风飘翠色，衣袂有馀芬。静听数声鸟，閒分半席云。暮钟催客去，归梦尚氤氲。
和弋何更名作
作者：李云龙
朝代：明

结阵曾闻傍武威，冥冥今喜遂高飞。云逵有路为仪好，烟水无争致慕稀。字写碧霄成露布，书成雪窟出重围。知君万里来宾意，不为芦花一钓矶。
和李宫詹过桃源有感示家明府鸣周次韵
作者：李云龙
朝代：明

浪说桃源县，偏饶潘令花。有村皆吠犬，无处可栖鸦。水浊谁知石，蓬孤幸植麻。仍怜折腰苦，无梦暇还家。
和邓玄度少参归兴十首
作者：李云龙
朝代：明

风雨潇潇暮，扁舟下郢门。言辞紫薇省，归卧梅花村。山好仍当户，溪深别作源。不知芳径竹，几处长龙孙。空门亦自可，且听演三车。尘世风中絮，浮名水上霞。一丛贞士菊，五色故侯瓜。自足一丘赏，何论八月槎。会心不在远，鱼鸟自相亲。进此杯中物，挥他扇底尘。松云随杖屦，竹露湿衣巾。好觅烟霞伴，青山不负人。自是逢时拙，非关值数奇。独行持素履，孤调写朱丝。白昼啼青兕，晴天掣赤螭。楚江回首望，心折彼遗黎。园菜初抽甲，林花正缀须。寻芳引藜杖，得句付奚奴。是处馀三径，何天问五湖。仍闻歌楚调，真自托狂夫。罗浮苍翠里，原是列仙乡。向夕开帘望，钟声到上方。行吟古洞口，坐卧清溪傍。水石看如此，风尘底事忙。幽期复何在，竹下与花边。携鹤坐芳草，呼童种秫田。门多问字客，箧有卖文钱。莫漫论芳轨，风流是昔贤。浩荡南暝外，逍遥任此身。湖山如往日，烟月待归人。野老能分布，沙鸥不厌贫。纷纷车马客，赢得鬓如银。烟水渺无际，孤舟枫树林。溪声来枕畔，渔唱隔江阴。白鸟为幽侣，清流见素心。向来击楫意，惆怅海云深。一自辞簪绂，归耕陇上桑。宦情流水澹，清梦白云长。节旧持秋宪，书曾拜夕郎。谁知罢官日，不辨宿舂粮。
和邓玄度少参归兴十首·其一
作者：李云龙
朝代：明

风雨潇潇暮，扁舟下郢门。言辞紫薇省，归卧梅花村。山好仍当户，溪深别作源。不知芳径竹，几处长龙孙。
和邓玄度少参归兴十首·其七
作者：李云龙
朝代：明

幽期复何在，竹下与花边。携鹤坐芳草，呼童种秫田。门多问字客，箧有卖文钱。莫漫论芳轨，风流是昔贤。
和邓玄度少参归兴十首·其三
作者：李云龙
朝代：明

会心不在远，鱼鸟自相亲。进此杯中物，挥他扇底尘。松云随杖屦，竹露湿衣巾。好觅烟霞伴，青山不负人。
和邓玄度少参归兴十首·其九
作者：李云龙
朝代：明

烟水渺无际，孤舟枫树林。溪声来枕畔，渔唱隔江阴。白鸟为幽侣，清流见素心。向来击楫意，惆怅海云深。
和邓玄度少参归兴十首·其二
作者：李云龙
朝代：明

空门亦自可，且听演三车。尘世风中絮，浮名水上霞。一丛贞士菊，五色故侯瓜。自足一丘赏，何论八月槎。
和邓玄度少参归兴十首·其五
作者：李云龙
朝代：明

园菜初抽甲，林花正缀须。寻芳引藜杖，得句付奚奴。是处馀三径，何天问五湖。仍闻歌楚调，真自托狂夫。
和邓玄度少参归兴十首·其八
作者：李云龙
朝代：明

浩荡南暝外，逍遥任此身。湖山如往日，烟月待归人。野老能分布，沙鸥不厌贫。纷纷车马客，赢得鬓如银。
和邓玄度少参归兴十首·其六
作者：李云龙
朝代：明

罗浮苍翠里，原是列仙乡。向夕开帘望，钟声到上方。行吟古洞口，坐卧清溪傍。水石看如此，风尘底事忙。
和邓玄度少参归兴十首·其十
作者：李云龙
朝代：明

一自辞簪绂，归耕陇上桑。宦情流水澹，清梦白云长。节旧持秋宪，书曾拜夕郎。谁知罢官日，不辨宿舂粮。
和邓玄度少参归兴十首·其四
作者：李云龙
朝代：明

自是逢时拙，非关值数奇。独行持素履，孤调写朱丝。白昼啼青兕，晴天掣赤螭。楚江回首望，心折彼遗黎。
和邓玄度少参楼居诗次韵
作者：李云龙
朝代：明

风尘未了宰官缘，归隐于今亦偶然。漫道投閒容寄傲，暂凭飞梦托游仙。荒郊落日啼秋雁，几处孤城带暮烟。若使一枝栖便稳，东山何事不安眠。竹里茅堂一径赊，半池新水浸鸣蛙。清尊时酌云边路，野服初裁岭上霞。斜日庭除双舞鹤，晚风门巷半飞花。看山满载篮舆去，人拟柴桑处士家。萧斋清似玉壶冰，望去常惊紫气蒸。卖药频停采芝侣，摘蔬时供折芦僧。探来金检知无数，梦到瑶台定几层。最羡罗浮青入目，名山长向席边登。身世悠悠可自知，人间堪笑有情痴。阴阳往复双过鸟，今古兴亡一局棋。春去名花浑入梦，暖回病草又逢医。衰荣无定皆如此，且把新声付雪儿。
和邓玄度少参楼居诗次韵·其一
作者：李云龙
朝代：明

风尘未了宰官缘，归隐于今亦偶然。漫道投閒容寄傲，暂凭飞梦托游仙。荒郊落日啼秋雁，几处孤城带暮烟。若使一枝栖便稳，东山何事不安眠。
和邓玄度少参楼居诗次韵·其三
作者：李云龙
朝代：明

萧斋清似玉壶冰，望去常惊紫气蒸。卖药频停采芝侣，摘蔬时供折芦僧。探来金检知无数，梦到瑶台定几层。最羡罗浮青入目，名山长向席边登。
和邓玄度少参楼居诗次韵·其二
作者：李云龙
朝代：明

竹里茅堂一径赊，半池新水浸鸣蛙。清尊时酌云边路，野服初裁岭上霞。斜日庭除双舞鹤，晚风门巷半飞花。看山满载篮舆去，人拟柴桑处士家。
和邓玄度少参楼居诗次韵·其四
作者：李云龙
朝代：明

身世悠悠可自知，人间堪笑有情痴。阴阳往复双过鸟，今古兴亡一局棋。春去名花浑入梦，暖回病草又逢医。衰荣无定皆如此，且把新声付雪儿。
咏怀十首
作者：李云龙
朝代：明

三河有壮士，立志常慨慷。出身赴国难，气欲吞渔阳。龙旂飐边风，金甲耀日光。弯弓射旄头，倚剑天山旁。白刃起如林，意气方扬扬。讯言乡曲士，宁知侠骨香。妾本燕赵女，羞颜未常开。养成兰蕙质，晦迹待良媒。芳华易衰谢，常恐春风催。坐见繁花落，凄然动中怀。含睇下妆楼，顾影深自哀。焉得偶君子，携手步兰阶。落落零秋树，日夕发春条。夭夭艳阳花，忽逐严风飘。盛衰理若斯，成与败非遥。无荣亦无辱，顺逆惟所遭。贫贱何足叹，富贵何足骄。较计得失间，无乃非贤豪。西方有美人，独立青云端。举袂扬妙香，非礼不可干。遗我锦绣段，相许在岁寒。浮云蔽白日，忽间双飞鸾。岂不怀佳期，欲往途路难。延颈望音容，遥夜起长叹。清晨戒我车，意欲远游行。出门四顾望，但见浮云生。荆棘周道傍，豺虎正纵横。平林有铩翮，朱凤戢其形。为害苟不顾，何以保令名。改辙理方舟，去去俟河清。平生寡尘情，意复与时乖。入门对妻子，刺促徒伤怀。拂袖舍之去，去上瑶石台。长啸倚天风，浮云为徘徊。拍手招青鸾，缄书寄蓬莱。吾欲涉弱水，一酌流霞杯。北山有老人，自称安期生。脚踏双玉舄，飘飘乘风行。遗我九节蒲，服之令身轻。转盼忽飞去，迅若孤云征。念欲往从之，道高难遽成。何当谢尘鞅，脱舄阜乡亭。弱龄怀远图，高视淩九霄。手提万金剑，跃马向青郊。招邀六郡雄，共逐五陵豪。豪雄者谁子，意气秋天高。白日忽以迈，春芳辞秋条。嗟哉命运徂，魂去不可招。俯仰天地间，斯人竟寥寥。一为薤露歌，恻怛令魂销。阴风厉宵旦，平陆飞海水。洪潦溢交衢，滔滔未云已。冯夷扇其波，直欲倾南纪。沙汀杳莫辨，鸿雁哀鸣起。各在沸鼎中，沦濡谁为理。凝睇向衡阳，我思玄夷使。昔余游罗浮，曾过奉宸桥。是时九月中，万里凉风飘。遗殿锁秋烟，黄龙不可招。还顾望瑶池，仙侣何逍遥。遗荣长自贵，浮艳不终朝。如何道旁子，鞍马恒自骄。
咏怀十首·其一
作者：李云龙
朝代：明

三河有壮士，立志常慨慷。出身赴国难，气欲吞渔阳。龙旂飐边风，金甲耀日光。弯弓射旄头，倚剑天山旁。白刃起如林，意气方扬扬。讯言乡曲士，宁知侠骨香。
咏怀十首·其七
作者：李云龙
朝代：明

北山有老人，自称安期生。脚踏双玉舄，飘飘乘风行。遗我九节蒲，服之令身轻。转盼忽飞去，迅若孤云征。念欲往从之，道高难遽成。何当谢尘鞅，脱舄阜乡亭。
咏怀十首·其三
作者：李云龙
朝代：明

落落零秋树，日夕发春条。夭夭艳阳花，忽逐严风飘。盛衰理若斯，成与败非遥。无荣亦无辱，顺逆惟所遭。贫贱何足叹，富贵何足骄。较计得失间，无乃非贤豪。
咏怀十首·其九
作者：李云龙
朝代：明

阴风厉宵旦，平陆飞海水。洪潦溢交衢，滔滔未云已。冯夷扇其波，直欲倾南纪。沙汀杳莫辨，鸿雁哀鸣起。各在沸鼎中，沦濡谁为理。凝睇向衡阳，我思玄夷使。
咏怀十首·其二
作者：李云龙
朝代：明

妾本燕赵女，羞颜未常开。养成兰蕙质，晦迹待良媒。芳华易衰谢，常恐春风催。坐见繁花落，凄然动中怀。含睇下妆楼，顾影深自哀。焉得偶君子，携手步兰阶。
咏怀十首·其五
作者：李云龙
朝代：明

清晨戒我车，意欲远游行。出门四顾望，但见浮云生。荆棘周道傍，豺虎正纵横。平林有铩翮，朱凤戢其形。为害苟不顾，何以保令名。改辙理方舟，去去俟河清。
咏怀十首·其八
作者：李云龙
朝代：明

弱龄怀远图，高视淩九霄。手提万金剑，跃马向青郊。招邀六郡雄，共逐五陵豪。豪雄者谁子，意气秋天高。白日忽以迈，春芳辞秋条。嗟哉命运徂，魂去不可招。俯仰天地间，斯人竟寥寥。一为薤露歌，恻怛令魂销。
咏怀十首·其六
作者：李云龙
朝代：明

平生寡尘情，意复与时乖。入门对妻子，刺促徒伤怀。拂袖舍之去，去上瑶石台。长啸倚天风，浮云为徘徊。拍手招青鸾，缄书寄蓬莱。吾欲涉弱水，一酌流霞杯。
咏怀十首·其十
作者：李云龙
朝代：明

昔余游罗浮，曾过奉宸桥。是时九月中，万里凉风飘。遗殿锁秋烟，黄龙不可招。还顾望瑶池，仙侣何逍遥。遗荣长自贵，浮艳不终朝。如何道旁子，鞍马恒自骄。
咏怀十首·其四
作者：李云龙
朝代：明

西方有美人，独立青云端。举袂扬妙香，非礼不可干。遗我锦绣段，相许在岁寒。浮云蔽白日，忽间双飞鸾。岂不怀佳期，欲往途路难。延颈望音容，遥夜起长叹。
咏朋泉
作者：李云龙
朝代：明

石窦忽涓涓，双垂是乳泉。溪回行若逊，坎习势尝联。过雨闻声应，蒸云得气先。愿将流水引，还为佐虞弦。滋兰九畹润，洗药一泓深。雨泽此相丽，幽源许共寻。吹风飘古雪，激石响空林。恬淡长如此，因知君子心。
咏朋泉·其一
作者：李云龙
朝代：明

石窦忽涓涓，双垂是乳泉。溪回行若逊，坎习势尝联。过雨闻声应，蒸云得气先。愿将流水引，还为佐虞弦。
咏朋泉·其二
作者：李云龙
朝代：明

滋兰九畹润，洗药一泓深。雨泽此相丽，幽源许共寻。吹风飘古雪，激石响空林。恬淡长如此，因知君子心。
咏梁幼宁先生庭前菖蒲花
作者：李云龙
朝代：明

忽见尧时韭，春生百草先。萧疏依锦石，朝暮漱寒泉。九节削绿玉，三花淩紫烟。载歌新野乐，长奉九疑仙。
咏水中新月
作者：李云龙
朝代：明

江干带露华，新月印平沙。水织金梭动，鱼戏玉钩斜。箭波疑射兔，弓影异惊蛇。少妇将眉画，临流时叹嗟。
咏水灯
作者：李云龙
朝代：明

如珠浮赤水，不叶开红莲。川暗萤齐度，湖平星共联。近能添岸火，远误逗江烟。浦月光相借，溪云赤欲然。鱼眼时交射，龙宫夜并悬。因知普照处，俱是一灯传。
咏水灯
作者：李云龙
朝代：明

流星历乱波光紫，帝遣祝融烧海水。淩波仙子笑相逢，各踏一朵金芙蓉。芙蓉渐开潮渐满，大海合作琉璃盌。群龙睡起相叫呼，自疑失却颔下珠。珠光射入鲛人室，照见鲛人夜深织。冯夷起舞老蛟怒，生忧然着珊瑚树。
咏水灯
作者：李云龙
朝代：明
体裁：古风

流星历乱波光紫，帝遣祝融烧海水。淩波仙子笑相逢，各踏一朵金芙蓉。芙蓉渐开潮渐满，大海合作琉璃碗。群龙睡起相叫呼，自疑失却颔下珠。珠光射入鲛人室，照见鲛人夜深织。冯夷起舞老蛟怒，生忧然着珊瑚树。
咏牡丹
作者：李云龙
朝代：明

笑倚东风十二阑，沉香亭畔试春寒。笛声吹送清平调，长奉君王万岁欢。
咏竹寿邓玄度
作者：李云龙
朝代：明

淇园春暖龙孙长，抽出仙人绿玉杖。遥天一夕风雨来，森森碧干排云上。挹露笼烟翠万重，琅玕戛戛紫苔封。迎来曾作并州马，飞去应为葛水龙。忆昨淩霜楚江曲，劲骨萧疏削寒玉。柏台薇省借清阴，孤芳占尽潇湘绿。柔条弱草徒纷纷，何可一日无此君。凭将百尺青鸾尾，为扫江湖万顷云。
咏素馨花灯
作者：李云龙
朝代：明

九微当夕炽，素影出琼田。四照壁如拱，夜光珠复联。初疑花吐焰，忽讶火生莲。香国清风杳，一灯今为传。
咏红梅
作者：李云龙
朝代：明

冰姿飘尽高楼笛，霜条夜染榴裙色。火珠历乱缀芳丛，红绡步障围春风。流莺相向如啼血，王母桃花羞不发。罗浮美人朱颜开，竞将红袖送春杯。珠帘半捲胭脂雨，紫燕飞来不知处。
咏钓竿
作者：李云龙
朝代：明

淇园霜干好，攀折日临流。系以虹霓缕，兼之明月钩。烟波东海上，雨雪大江秋。直拂珊瑚树，鱼龙不自谋。
哭侄仲良
作者：李云龙
朝代：明

自女有知来，及吾事女祖。嬉笑一堂中，与语复与处。及长弄柔翰，颇能作奇语。既与吾此流，吾亦朋友女。女喜我情欢，我悲女心苦。臣叔实不痴，知者或女许。方期各努力，与女共千古。恶风一夕来，凋我琼枝树。伯道尚无儿，奉倩竟殉妇。痛绝堂上人，我兄兮女父。盖棺事已定，头角总无据。犹冀死有知，得见吾父母。
哭周昆彦
作者：李云龙
朝代：明

龙鳞松下树，垂老此徘徊。一夜猿声怨，孤山鸾使催。墨池成黯淡，笔冢共崔嵬。欲拟九招赋，魂兮招不来。有来即有去，幻质孰能存。在世本逆旅，送君归故园。因声袁尚玺，兼谢邓黄门。死视生谁胜，还当了此言。
哭周昆彦·其一
作者：李云龙
朝代：明

龙鳞松下树，垂老此徘徊。一夜猿声怨，孤山鸾使催。墨池成黯淡，笔冢共崔嵬。欲拟九招赋，魂兮招不来。
哭周昆彦·其二
作者：李云龙
朝代：明

有来即有去，幻质孰能存。在世本逆旅，送君归故园。因声袁尚玺，兼谢邓黄门。死视生谁胜，还当了此言。
哭崔季嘿
作者：李云龙
朝代：明

一夜飞霜下井桐，忽闻玉树委秋风。早知难觅延年药，悔向南樵访古公。斗下当年紫气微，曾惊神物吐光辉。不知出狱还何意，飞去延津竟不归。水西亭院锁垂藤，水榭山楼昔共登。今日花开君不见，满窗风雨独悬灯。手提三尺是龙泉，走马边城及少年。侠气至今销不得，散为烟雨蔽江天。城北城南雨满途，莺花无主月明孤。目中尽是山河恨，不独黄公旧酒垆。曾共云山采药来，鹤舒台上竹窗开。松间昨夜闻清啸，人见亲骑白鹤回。粤江枫落晓霜微，郁水连天秋雁飞。独忆与君行乐日，扁舟乘月访僧归。忆君清泪洒西州，经岁西园罢宴游。何事邻人调玉笛，夜来吹落满城秋。
哭崔季嘿·其一
作者：李云龙
朝代：明

一夜飞霜下井桐，忽闻玉树委秋风。早知难觅延年药，悔向南樵访古公。
哭崔季嘿·其七
作者：李云龙
朝代：明

粤江枫落晓霜微，郁水连天秋雁飞。独忆与君行乐日，扁舟乘月访僧归。
哭崔季嘿·其三
作者：李云龙
朝代：明

水西亭院锁垂藤，水榭山楼昔共登。今日花开君不见，满窗风雨独悬灯。
哭崔季嘿·其二
作者：李云龙
朝代：明

斗下当年紫气微，曾惊神物吐光辉。不知出狱还何意，飞去延津竟不归。
哭崔季嘿·其五
作者：李云龙
朝代：明

城北城南雨满途，莺花无主月明孤。目中尽是山河恨，不独黄公旧酒垆。
哭崔季嘿·其八
作者：李云龙
朝代：明

忆君清泪洒西州，经岁西园罢宴游。何事邻人调玉笛，夜来吹落满城秋。
哭崔季嘿·其六
作者：李云龙
朝代：明

曾共云山采药来，鹤舒台上竹窗开。松间昨夜闻清啸，人见亲骑白鹤回。
哭崔季嘿·其四
作者：李云龙
朝代：明

手提三尺是龙泉，走马边城及少年。侠气至今销不得，散为烟雨蔽江天。
哭袁大玉符卿
作者：李云龙
朝代：明

频年风雨里，高卧掩柴荆。袖却经纶手，都无儿女情。聊因逃物役，不为博高名。便共梅花落，冰魂到底清。以嗔为佛事，棒喝是慈悲。未去已先辨，重来不可知。中郎空有女，伯道竟无儿。地下应含笑，荣名无尽期。牢落人间世，那堪不忆君。芳兰与草伍，野鸟在鸡群。不问人家产，甘脩地下文。春禽恨无主，啼噪暮纷纷。嫉俗存孤愤，未衰凋壮颜。只因恋慈母，未必弃人间。化鹤缘何事，骑鲸遂不还。伤心琼树质，摇落不堪扳。冥漠何须问，萧条非自今。一官如脱屣，四十已抽簪。不死妇人手，长留烈士心。东风吹雨泪，班驳百花林。
哭袁大玉符卿·其一
作者：李云龙
朝代：明

频年风雨里，高卧掩柴荆。袖却经纶手，都无儿女情。聊因逃物役，不为博高名。便共梅花落，冰魂到底清。
哭袁大玉符卿·其三
作者：李云龙
朝代：明

牢落人间世，那堪不忆君。芳兰与草伍，野鸟在鸡群。不问人家产，甘脩地下文。春禽恨无主，啼噪暮纷纷。
哭袁大玉符卿·其二
作者：李云龙
朝代：明

以嗔为佛事，棒喝是慈悲。未去已先辨，重来不可知。中郎空有女，伯道竟无儿。地下应含笑，荣名无尽期。
哭袁大玉符卿·其五
作者：李云龙
朝代：明

冥漠何须问，萧条非自今。一官如脱屣，四十已抽簪。不死妇人手，长留烈士心。东风吹雨泪，班驳百花林。
哭袁大玉符卿·其四
作者：李云龙
朝代：明

嫉俗存孤愤，未衰凋壮颜。只因恋慈母，未必弃人间。化鹤缘何事，骑鲸遂不还。伤心琼树质，摇落不堪扳。
啸楼诗自选后集怀陈燮伯却寄
作者：李云龙
朝代：明

陈生萧条有远托，翩翩自是鸡群鹤。引将沧海洗心魂，眉宇尝浮秋水绿。好从幽谷采芳兰，少在人间多在山。我昨传书托飞鸟，诗筒曾带白云还。去年送我粤江侧，解衣为我壮行色。酒酣弹剑发悲歌，长风怒号江水立。只今年才二十馀，丰骨满面多虬须。见人退逊噤不语，谁知袖有骊龙珠。客途落落寡所遇，一片肝肠无处吐。相思目断西江云，归梦夜迷南浦路。江头杨柳黄金枝，又向天涯绾别离。故园春色还何似，折得梅花持赠谁。
园居
作者：李云龙
朝代：明

东林初日上，竹里紫荆开。摘果鸟飞去，折花蜂逐来。閒云留作幔，承露取当杯。醉托游仙梦，流莺唤不回。
城西水亭放歌送别熊羽人
作者：李云龙
朝代：明

春溪流嘶齧城墙，垂阳吹花冉冉香。熊生彩鹢生双翮，季子御风来送将。松胶赴吻如潮语，醉跨溪流挟飞雨。虹霓绕笔席边生，手制归云题别绪。诗成袒跣笑相呼，溪头对掷明月珠。江花水鸟为歌舞，龙女天吴来有无。丈夫有才不自试，袖吾补天手奚俟。为蛟为螭任变化，尊前一别寻常事。行矣熊生去莫迟，太平天子正龙飞。金台突兀应无恙，为我先张万丈旗。
塞上曲
作者：李云龙
朝代：明

毡帐前头系五花，胡姬团坐奏琵琶。将军起舞向东笑，边月于今照汉家。
塞上曲
作者：李云龙
朝代：明

汉家有诏伐不庭，昨日榆林大会兵。猿臂将军擐甲出，虎头都护荷戈行。别有少年游侠子，各跨飞龙渡洮水。千旗并展云蔽天，万鼓齐挝雷动地。胡天冥冥杀气迷，单于已阵阴山西。三军大呼雪海涌，宝刀乱落胡头飞。左贤一矢不及发，右校急奔金兜脱。可怜一旦沙漠间，不见胡尘见胡血。单于单骑远遁逃，将士归来雪洗刀。至今白草黄云外，秋雨潇潇胡鬼号。
塞上答沈璧父
作者：李云龙
朝代：明

无事莲花府，因君破寂寥。胡笳催进酒，汉月引鸣镳。说剑已逢敌，从军直渡辽。无将笛中柳，瘦入沈郎腰。
塞下曲
作者：李云龙
朝代：明

边霜遥逐角声吹，马上征夫最早知。出塞正当寒剧地，望乡惟见雁南时。汉关秦月年年戍，羌笛胡笳处处悲。杨叶楼中天万里，玉人何夜梦归期。
夕阳
作者：李云龙
朝代：明

夕阳在西岭，浦溆带馀晖。古渡听蝉罢，扁舟载鹤归。沉云菰米熟，浥露蕨苗肥。适得溪翁信，相期明月扉。
妾薄命戏似陈伯燮
作者：李云龙
朝代：明

妾家近住粤江滨，香云覆额绿初分。折花几度门前剧，愁见东风莺燕群。郎骑白马来何处，花下相逢私致语。文君一夕欲相奔，宋玉三年犹未许。寂寂寥寥翡翠帷，城南夜夜对鸟栖。绿杨踠地愁扳折，红叶临风几自题。银河隔在遥天上，幽期密约皆成诳。东君不为惜芳菲，翻遣才人嫁厮养。莺慵燕懒春蹉跎，落花一旦辞故柯。行云去处谁知得，覆水难收可奈何。郎乎郎乎听妾语，妾命自薄非郎似。愿郎善爱千金躯，妾拚羁身为郎死。
始渡罗阳水历诸峰
作者：李云龙
朝代：明

夙龄慕名山，心常恋仙阙。及此释尘鞅，清秋驾言发。沿溪行必尽，陟岭力务竭。飞泉既汹涌，连峰复嵂崒。槎枒石门邃，欹侧苔径滑。花明逢洞口，木落见山骨。谷静猿啸悲，云深飞鸟没。优哉山水都，信矣仙灵窟。餐彼岭上霞，弄此松下月。灵襟日潇洒，坐见生绿发。寄谢赏心人，毋令蕙草歇。
孤鸿篇寄黎马龙罗集虚
作者：李云龙
朝代：明

孤鸿海上来，照影秋池水。本欲乘长风，为君腾万里。君家罗网忽见羁，云天冥冥未可知。生平空负淩霄翼，不飞不鸣人岂知。上林苑里千花积，燕雀相呼戏其侧。有鸟名鸾被彩衣，欲借一枝遭铩翮。翰音登天凤在笯，鸿兮鸿兮将如何。
学博陈冲师奏最
作者：李云龙
朝代：明

夙擅阳春调，曾登作者坛。家徒四壁立，物有一毡寒。马瘦桃花落，盘空苜蓿残。不知公府去，奏最是何官。
宝剑篇送梁非馨
作者：李云龙
朝代：明

芒砀山中旧龙子，狱底千年睡不起。一朝牛斗敛光华，化作芙蓉出秋水。蛟腾螭掣杳莫穷，阴房夜夜吼回风。雪花照天真宰泣，为怜天下无英雄。扶风豪士邯郸族，不惜千金从彼鬻。淬以银河千丈流，磨用昆山一片玉。舞罢初辞剧孟家，携来还就专诸宿。有时飞电出西方，白帝魂销鬼母哭。自言此物真灵异，巨阙豪曹无与比。醉来横向膝前看，每恨无从死知己。郎宁西下乱山青，此日提携事远征。腰间隐隐星辰动，匣里萧萧龙昼鸣。为君拂拭莲花锷，水涉陆行肆挥霍。神物由来自有神，莫效铅刀试一割。
客中寄梁伯遐
作者：李云龙
朝代：明

西风习习生庭树，衰草黄花照病颜。沧海雁南空怅望，白云家在未能还。身如倦鸟常思止，门对寒流独掩关。遥羡君为尘外客，醉扶藜杖向秋山。
客子
作者：李云龙
朝代：明

严霜薄高树，客子寒无衣。落日秋江上，孤吟倚棹归。溪寒水舂寂，林暝炊烟微。已自山田薄，今年岁事非。
客次逢乡人
作者：李云龙
朝代：明

逆旅馀春梦，江枫今又飞。相逢故乡客，同忆旧山薇。嗟予未能去，问子何时归。凭将尺书寄，先为报庭闱。
宿冲虚观
作者：李云龙
朝代：明

瑶阶千折跨层峦，犹有仙人旧结坛。山口月来秋树白，花宫云近夜床寒。孤亭玉简留天语，古殿铜龙借客看。十载劳劳何所就，愿从仙令学金丹。
寄张太史
作者：李云龙
朝代：明

洞庭何事久悬车，欲就彭咸与世疏。湖水东边横木渡，梅花多处作楼居。珊瑚高架徐陵笔，玳瑁新装逸少书。闻道女媭相怨骂，兰皋回马意何如。
寄李伯襄编修
作者：李云龙
朝代：明

叹息遗弓泪满巾，幸逢苑树发新春。万方共戴吾君子，多士谁为少主臣。草野愧无酬国略，金门赖有报恩身。莫言笔札穷能事，君是先王简拔人。
寄李伯起李伯襄诸子
作者：李云龙
朝代：明

凤笙曾向隔溪闻，此日仙源路已分。藜杖乍移花底月，荷衣犹带洞中云。探来秘检堪遗俗，佩有灵符可赠君。自笑尘缘销未得，却教猿鹤怨离群。
寄梁子
作者：李云龙
朝代：明

浮山高，罗水深。深相望，无言伤别心。手把琼枝欲相赠，白云隔断枫树林。忆昨东风共携手，黄鹂恰恰啼高柳。碧桃花下论襟期，琉璃匣里苍龙吼。此时意气正纵横，指顾风云席上生。高谈岂但屈馀子，唾手还堪取上卿。宁知空负连城值，世人已老梧台侧。按剑相看各自疑，璠玙一旦无颜色。丈夫不登天子堂，即当长往水云乡。安能不飞复不伏，垂翅曳尾向道傍。君不见青松枝，剪伐一及不再披。又不见淩风翼，一击不中即歛翮。万石之弩既虚发，摧机折轴复何惜。何况身操万古权，肯与众人竞晨夕。尺书珍重为君题，去矣长林西复西。白云流水行相伴，玉笈丹经手自携。虽云牢落居人下，龙泉太阿知我者。君看明月照岩松，是予长啸秋山夜。
寄答新都汪仲嘉
作者：李云龙
朝代：明

离心忽怅然，倚杖望霜天。南飞北雁行将尽，不见黄山一字传。忆昨垂杨古渡头，啼莺两岸送行舟。别来几日黄叶落，白云衰草寒悠悠。君期我奋天池翼，岂谓长林方偃息。日长无事掩柴门，惟有青山见颜色。忆君归卧白云庐，日闭筠帘看道书。涓子玉颜知不改，向平佳兴近何如。我从蹈郭餐金液，渐向秋风生八翮。黄山白岳游有期，为余净扫松间石。
寄答梁明叔
作者：李云龙
朝代：明

与子一相见，片言心便投。相知方恨晚，一别忽经秋。我去平湖阁，常怀望海楼。遥怜花月下，有梦到循州。
寄答欧子建
作者：李云龙
朝代：明

水上茅堂竹树遮，美人相遇赠瑶华。朱弦不作里中曲，彩笔曾生梦里花。一别屋梁惟落月，几回江口泛孤槎。问君诗卷相携后，染得春山几片霞。
寄袁道生
作者：李云龙
朝代：明

酒场苦消渴，忆底慰持螯。郁水宝山路，青虾白石蚝。何时宜水节，十月渐风高。定拟拿舟去，从君倒浊醪。不惜报书晚，将为握手期。人今仍未见，书亦寄无时。习懒予成癖，寸心君所知。暮云回首处，持此慰相思。
寄袁道生·其一
作者：李云龙
朝代：明

酒场苦消渴，忆底慰持螯。郁水宝山路，青虾白石蚝。何时宜水节，十月渐风高。定拟拿舟去，从君倒浊醪。
寄袁道生·其二
作者：李云龙
朝代：明

不惜报书晚，将为握手期。人今仍未见，书亦寄无时。习懒予成癖，寸心君所知。暮云回首处，持此慰相思。
寄远曲
作者：李云龙
朝代：明

自君出门去，东风几换庭前草。欲向春宵梦见君，生平不识关山道。愿君回车归故乡，妾身无子姑嫜老。
寄邓玄度少参楚中
作者：李云龙
朝代：明

楚江流浩浩，客心飞不绝。晓盼云际树，暝睇波上月。崇山郁嵯峨，明霞相焕发。美人把瑶草，笑倚黄金阙。遗我琼瑶音，经岁字不灭。佳期欲有致，天道苦难越。鸿雁杳莫即，幽兰不可结。坐看碧云生，徒令思忡惙。
寄陈来献
作者：李云龙
朝代：明

东风门巷寂，杨柳数株斜。一夜闻寒雨，开帘见落花。感时念离索，之子卧烟霞。愿托青松树，山中阅岁华。
寄陈来献
作者：李云龙
朝代：明

余本紫霞人，误落在尘土。八风日相吹，五气几无主。入井遇四蛇，上树逢二鼠。遮雀固所歆，牧牛良独苦。之子抱奇尚，相从得真侣。玉诀口能传，金书手自补。丈夫抗青冥，肯同草木腐。而我一玄珠，欲觅无处所。渺渺飞云巅，遥遥通紫府。愿子振修翎，迟余共遐举。
寓虎丘李如谷观察过访
作者：李云龙
朝代：明

三尺匡床千顷云，捲帘终日坐氤氲。欲扳琼树方劳梦，正对梅苍忽遇君。解带青山浮翠近，和歌啼鸟隔林闻。知从汉水新停节，携得芳兰满袖芬。
寓袁仲符署中黄与东来访
作者：李云龙
朝代：明

几载分携叹路岐，两江迢递隔相思。何期千里回车日，正值高斋下榻时。若问经纶觞有政，倘论心事剑相知。此时此夜不同醉，留取心情付阿谁。
寻梅
作者：李云龙
朝代：明

闻道梅花发，寻芳到水滨。初疑满溪月，并作一林春。瘦影窥难见，幽香辨始真。愿持贞白意，归赠素心人。
寿东官周令公
作者：李云龙
朝代：明

罗浮东望处，苍翠结秋阴。闻道桃花县，遥依琼树林。云霞留舄影，山水答琴音。知是丹成日，朱明紫气深。
寿梁无畸尊人少鸾先生
作者：李云龙
朝代：明

松扉半掩龙鳞老，手撚瑶编坐碧草。千年桃树蒸红霞，一笑东风为君晓。君家世代多名贤，昔称伯鸾今少鸾。愿作素臣反初服，厌闻赤帝溺儒冠。雁翅地边江淼淼，日醉云涛伴鸥鸟。作人落落迈等伦，有子亭亭出物表。龙蛇佳气自东流，瑶草琪花一夕抽。歌罢紫芝春似海，倒骑青龙向罗浮。
寿潘母
作者：李云龙
朝代：明

桃花一万树，遥映紫霞裾。课鹤耕瑶草，呼鸾寄玉书。丹随掷米就，黍是鍊珠馀。不用誇龙驭，潘家自有舆。
寿潮阳莫郡丞
作者：李云龙
朝代：明

悬弧壮志遂，佐郡诵声传。莫问骖鸾事，先看下凤年。金山挂笏外，春树捲帘边。早晚东防海，应逢采药船。
寿王侍御
作者：李云龙
朝代：明

罗浮春色早，春水满沧溟。忽见三花发，遥依别柏青。神羊在乌府，鸣凤集彤庭。不用占南极，西台自有星。
寿瑶台翁八十一
作者：李云龙
朝代：明

归去来兮事若何，扶胥江上足烟波。两都作宰贤声著，四世同堂乐事多。佳气重瞻关外紫，春风新长鬓边皤。渭滨正入飞熊梦，蓬岛无劳青鸟过。
寿萧少宰
作者：李云龙
朝代：明

十年金马侍龙颜，曳杖初辞玉笋班。试向上台占气象，岁星原自在人间。城上春风春昼长，桃花初发万年芳。飞来碧海三青鸟，曾见前身侍玉皇。玉堂清切傍龙楼，曾沐铜盘掌上秋。莫问赤松旧游处，酂侯原不是留侯。
寿萧少宰·其一
作者：李云龙
朝代：明

十年金马侍龙颜，曳杖初辞玉笋班。试向上台占气象，岁星原自在人间。
寿萧少宰·其三
作者：李云龙
朝代：明

玉堂清切傍龙楼，曾沐铜盘掌上秋。莫问赤松旧游处，酂侯原不是留侯。
寿萧少宰·其二
作者：李云龙
朝代：明

城上春风春昼长，桃花初发万年芳。飞来碧海三青鸟，曾见前身侍玉皇。
寿陈参戎
作者：李云龙
朝代：明

将军能武兼能文，一朝投笔事明君。道傍杨叶时穿箭，匣里莲花夜照云。郎川昔日风烟起，偏师直抵乌江水。九溪官长拜旌旗，十万貔貅橐弓矢。君王西顾念殊勋，玉帐旋开僰道云。缓带夕驱虓虎阵，建牙朝列水犀军。天南铜柱燕山石，绝域功名誇自昔。丈夫非薄赤松游，要取胡头酌金液。剑门昨夜将星辉，大树苍苍势欲飞。为君遥奏南山曲，好向门生笛里吹。
寿韩寅仲
作者：李云龙
朝代：明

一士不得意，归来今白头。人疑旧仙吏，地是古丹丘。晚饭进珠黍，新诗题石楼。不须求大药，君已擅千秋。
小楼
作者：李云龙
朝代：明

小楼秋水上，一榻俯南天。九月闻边雁，千林带暮蝉。云流古堞外，木落苍波前。幽客一何事，长谣向紫烟。
少年行
作者：李云龙
朝代：明

万里辞家出塞垣，五原兄弟竞交欢。吴钩上有仇人血，解向尊前笑共看。虎头猿臂捷如飞，三陷胡兵三突围。冒雪夜驰沙碛外，长缨亲系左贤归。
少年行·其一
作者：李云龙
朝代：明

万里辞家出塞垣，五原兄弟竞交欢。吴钩上有仇人血，解向尊前笑共看。
少年行·其二
作者：李云龙
朝代：明

虎头猿臂捷如飞，三陷胡兵三突围。冒雪夜驰沙碛外，长缨亲系左贤归。
山中寄怀杜远侯诸子
作者：李云龙
朝代：明

鼯啼山雨至，竹院夜凉生。今夕孤城里，何人候月明。云林徒极目，水石不同盟。何日杖藜至，相携采药行。
山中寄答马伯超
作者：李云龙
朝代：明

我生无俗韵，喜与猿鹤群。白云山头一片石，高卧几经秋复春。只愁贫欲弃我去，不愿富贵来逼臣。盛世亦知轻贱士，野人终是爱閒身。白眉夫子晚相识，众中与我心莫逆。连床促席动经时，写愫披衷无不悉。赠我新诗满案头，至今犹带烟霞色。我生与我周旋久，懒向人前事奔走。爱君声气两相投，不惜倾情与君友。我在天坛扫落花，与君相望隔云霞。清风明月不同赏，使我独立兴长嗟。我有清溪万丈流，我有松林五月秋。芒鞋竹杖倘相过，与君笑咏消离忧。
山厨
作者：李云龙
朝代：明

山厨新烟火，帘日淡无晖。曳屣衡门下，临风歌采薇。原宪贫非病，袁安卧不违。谁能共妻子，相对泣牛衣。
山居
作者：李云龙
朝代：明

洞口花冥冥，鸟啼不知处。风吹石上泉，散作岩前雨。长林鸟归尽，露下庭草湿。钟磬寂无声，虚窗白云入。
山居·其一
作者：李云龙
朝代：明

洞口花冥冥，鸟啼不知处。风吹石上泉，散作岩前雨。
山居·其二
作者：李云龙
朝代：明

长林鸟归尽，露下庭草湿。钟磬寂无声，虚窗白云入。
山居杂咏
作者：李云龙
朝代：明

山风飘白云，油然满庭户。呼童下筠帘，白云飞不去。山头凉雨过，一夜溪声急。向晓下藤床，开门飞泉入。
山居杂咏·其一
作者：李云龙
朝代：明

山风飘白云，油然满庭户。呼童下筠帘，白云飞不去。
山居杂咏·其二
作者：李云龙
朝代：明

山头凉雨过，一夜溪声急。向晓下藤床，开门飞泉入。
岁寒桃实为叶盛温赋
作者：李云龙
朝代：明

闻说君家十二阑，夭桃如锦雪中看。朱唇吐出丹砂粒，青鸟衔登赤玉盘。漫向绥山誇一得，已同方朔获三餐。请观叶底春如许，可道梅花独耐寒。
峡口望月
作者：李云龙
朝代：明

石台朝返策，峡口暮言旋。峰峦各一色，山鸟啼两边。芦林露浣石，柳枝维渔船。滩头落日黄，几处生寒烟。正愁大刀折，忽看破镜悬。玉钩搭残霞，蛾眉照长川。镜湖疑喷玉，箭波如离弦。岸遥光历历，沙净寒涓涓。猿饮臂相接，雁惊阵不联。孤帆未可去，且随鸥鹭眠。
峡寺
作者：李云龙
朝代：明

玲珑金刹翠微边，云际迢迢磴道悬。遗殿尚留梁日月，空门长对汉山川。松风到枕闻归鹤，竹树沿流泊客船。闻说瑶坛丹灶在，愿随仙令学延年。
并蒂兰为梁幼宁先生赋
作者：李云龙
朝代：明

闻君九畹里，别作一枝春。弱质如相倚，芳心时共陈。同人新结契，大士又分身。莫惜纫为佩，花前赠所亲。
广州元夜歌
作者：李云龙
朝代：明

粤秀春山锦绣文，烧香士女日纷纷。游人背指呼鸾道，十尺飞楼插白云。穗石春明古洞开，綵花千树布香街。绿油轿子看灯去，半揭珠帘露绣鞋。十五儿郎满面春，爱餐荖叶染朱唇。越罗衫袖笼瓜子，玉齿分明度与人。高鼻胡奴族类殊，东西两处占营居。鞦韆戏罢呼群去，行拨琵琶唱木鱼。雁翅城边宝月升，星桥百道綵云凭。六榕古寺香烟起，女伴相携礼塔灯。谁家年少醉春杯，两朵桃花向脸开。侧踏毡鞋双足热，钟楼西畔打球来。楼下歌儿惯刺人，分行迭唱笑声频。就中一老推歌伯，摺扇斜遮鸭舌唇。永夜花丛百戏张，家家儿女为春忙。数家更约相持去，城里新开内教场。琪林西去是诃林，祇树阴阴古殿深。游客醉来相枕卧，新诗齐作楚人吟。东家姊妹惜春风，每倩旁人为理容。待到夜深车马散，鼓楼偷去拜先锋。
广州元夜歌·其一
作者：李云龙
朝代：明

粤秀春山锦绣文，烧香士女日纷纷。游人背指呼鸾道，十尺飞楼插白云。
广州元夜歌·其七
作者：李云龙
朝代：明

楼下歌儿惯刺人，分行迭唱笑声频。就中一老推歌伯，摺扇斜遮鸭舌唇。
广州元夜歌·其三
作者：李云龙
朝代：明

十五儿郎满面春，爱餐荖叶染朱唇。越罗衫袖笼瓜子，玉齿分明度与人。
广州元夜歌·其九
作者：李云龙
朝代：明

琪林西去是诃林，祇树阴阴古殿深。游客醉来相枕卧，新诗齐作楚人吟。
广州元夜歌·其二
作者：李云龙
朝代：明

穗石春明古洞开，綵花千树布香街。绿油轿子看灯去，半揭珠帘露绣鞋。
广州元夜歌·其五
作者：李云龙
朝代：明

雁翅城边宝月升，星桥百道綵云凭。六榕古寺香烟起，女伴相携礼塔灯。
广州元夜歌·其八
作者：李云龙
朝代：明

永夜花丛百戏张，家家儿女为春忙。数家更约相持去，城里新开内教场。
广州元夜歌·其六
作者：李云龙
朝代：明

谁家年少醉春杯，两朵桃花向脸开。侧踏毡鞋双足热，钟楼西畔打球来。
广州元夜歌·其十
作者：李云龙
朝代：明

东家姊妹惜春风，每倩旁人为理容。待到夜深车马散，鼓楼偷去拜先锋。
广州元夜歌·其四
作者：李云龙
朝代：明

高鼻胡奴族类殊，东西两处占营居。鞦韆戏罢呼群去，行拨琵琶唱木鱼。
度小湘
作者：李云龙
朝代：明

春水平于席，舟行若在虚。江晴舞独鹤，沙静拜群鱼。柳桥樵客饭，芦岸蛋民居。沿月过湘去，榜歌闻夜渔。
建霞楼观奕
作者：李云龙
朝代：明

竹楼时听戛琅玕，月转西林局未残。我自对君无下意，厌闻人说似长安。
弘光恭纪
作者：李云龙
朝代：明

杨柳啼鸦旧白门，高皇弓剑此犹存。凤凰城阙临三辅，龙虎山河壮九阍。白水真王新应兆，苍梧帝子未归魂。经纶草昧今伊始，一代风云岂易言。
归至南昌罗季作郡丞出访
作者：李云龙
朝代：明

归舟摇漾斗牛墟，为忆美人清问馀。郡阁未登高士榻，城隅忽枉使君车。披襟先问新为政，忆别频询旧寄书。自笑莫耶今锈涩，休论剑气近何如。
归至澜石留别梁璘叔
作者：李云龙
朝代：明

阳气满江滨，江梅树树新。共怜湘水棹，归及故园春。山店云迎客，溪桥月送人。瓦盘不惜醉，珍重慰情亲。
归舟作
作者：李云龙
朝代：明

柳叶杨枝刺眼新，天涯归客又逢春。风尘扰扰此何世，江海悠悠一倦人。有口但宜饮美酒，无才不必役閒身。孤舟明月桃花水，欲逐渔郎去问津。
归雁
作者：李云龙
朝代：明

汀洲春草绿，沙雁起双双。细柳怀边塞，青枫望楚江。羁人忆北极，幽客倚南窗。少妇缄书在，何时到受降。
录别
作者：李云龙
朝代：明

泪痕犹在臂，何忍遽临歧。扶荔眼中血，垂杨心里丝。难凭归马疾，愿得去帆迟。且自回愁面，今宵有底悲。青丝非不惜，愿得系君怀。尚有愁千结，并刀剪不开。迢遥紫塞道，绵邈黄金台。谁道兵戈阻，看侬飞梦来。
录别·其一
作者：李云龙
朝代：明

泪痕犹在臂，何忍遽临歧。扶荔眼中血，垂杨心里丝。难凭归马疾，愿得去帆迟。且自回愁面，今宵有底悲。
录别·其二
作者：李云龙
朝代：明

青丝非不惜，愿得系君怀。尚有愁千结，并刀剪不开。迢遥紫塞道，绵邈黄金台。谁道兵戈阻，看侬飞梦来。
彩云轩
作者：李云龙
朝代：明

璇房胜概兼，当户一峰尖。野竹秋分径，残霞晚抱檐。石张云母几，泉挂水晶帘。更听钧天乐，因怀白玉蟾。
往行在赋赠
作者：李云龙
朝代：明

崧台西望五云俱，石室巍峨剑佩趋。旋转乾坤劳圣主，折冲尊俎赖名儒。会稽君子能兴越，采石书生解破胡。千古凌烟高阁在，龙旗何日指燕都。赋就凌云是子虚，时来应诏上公车。江都自挟天人策，宣室应收痛哭书。照夜旧誇南海月，抟风今化北溟鱼。经纶草昧君能事，避世金门乐有馀。
往行在赋赠·其一
作者：李云龙
朝代：明

崧台西望五云俱，石室巍峨剑佩趋。旋转乾坤劳圣主，折冲尊俎赖名儒。会稽君子能兴越，采石书生解破胡。千古凌烟高阁在，龙旗何日指燕都。
往行在赋赠·其二
作者：李云龙
朝代：明

赋就凌云是子虚，时来应诏上公车。江都自挟天人策，宣室应收痛哭书。照夜旧誇南海月，抟风今化北溟鱼。经纶草昧君能事，避世金门乐有馀。
徐孟孺招游新筑还集景文堂
作者：李云龙
朝代：明

凿翠开罗嶂，平看列岫分。高林不受暑，幽磴半流云。戛叶闻蝉唱，衔花过鹿群。此中尘鞅绝，那得不寻君。司寇菟裘地，翳然林水间。一从辞北阙，四海仰东山。君接夔龙武，曾随鹓鹭班。韦贤旧业在，莫漾白鸥閒。
徐孟孺招游新筑还集景文堂·其一
作者：李云龙
朝代：明

凿翠开罗嶂，平看列岫分。高林不受暑，幽磴半流云。戛叶闻蝉唱，衔花过鹿群。此中尘鞅绝，那得不寻君。
徐孟孺招游新筑还集景文堂·其二
作者：李云龙
朝代：明

司寇菟裘地，翳然林水间。一从辞北阙，四海仰东山。君接夔龙武，曾随鹓鹭班。韦贤旧业在，莫漾白鸥閒。
忆旧游寄张约之
作者：李云龙
朝代：明

忆昔东园杨柳春风吹，是时与君初相随。黄莺紫燕佐歌啸，行乐不离越水涯。水边二月春阴结，桃花乱洒胭脂雪。画堂高宴张玳筵，绛帐团圞锦云热。醉来相携卧落花，妖童侧坐弹琵琶。繁弦逸响听不尽，东风吹梦到仙家。楼头一夜飞霜白，此时羽翼当乖隔。我携杖屦入罗浮，君向君门献长策。岭云燕月两悠悠，叶落猿啼又一秋。回飙吹散枫江雨，总是当年离别愁。明年我罢三花采，君亦南归度沧海。昌华院西寻旧游，白云无恙还相待。苑西西畔有人家，小桥流水系孤槎。绿杨枝上蝉声早，十里香飘菡萏花。采莲女儿色如玉，解佩同游越江曲。血色榴裙翻彩霞，点破晴江千尺绿。日暮蘼芜露湿衣，芙蓉溪畔踏歌归。歌声吹入清溪树，溪上行云皆倒飞。冶游不可屡，欲买长林住。一肩明月一肩云，相携又入青山去。庞眉老衲踞长松，相逢为指最高峰。高峰去天不盈尺，下视苍崖翠巘几千重。其中凿壁开兰若，昙花宝树无春冬。石泉淙淙落檐端，似是珠帘欲捲难。水花散霰争吹面，五月不耐秋风寒。柴门日入群峰拱，钟磬无声松云重。悬灯方丈夜谈禅，珊瑚舌上莲花涌。东风日出行采芝，芒鞋竹杖荷叶衣。烟霞隔断红尘路，大可逍遥违□□。宁知别路终无极，出山又作分飞翼。浮云落木共飘摇，回首诸峰空黛色。诸峰黛色日缤纷，每见浮云长忆君。吴江楚水八千里，梦飞不到燕山云。苍苔黄叶水西路，亦是当时行乐处。荆扉松户今寂寥，独背孤灯卧秋雨。秋雨秋风翠色分，南征鸿雁不堪闻。思君喜酌松花酒，酒后诗成因寄君。
怀人
作者：李云龙
朝代：明

芦花秋水涨，不见客帆归。惟有云边雁，翩翩南向飞。
怀仙吟
作者：李云龙
朝代：明

秋风一夜生庭草，落日流霞望中好。柴门倚杖听啼猿，坐见空山白云老。蓬莱峰畔铁桥横，中有泉源近玉京。愿骑哑虎云间去，长听仙人吹凤笙。
怀仙引和黎君献
作者：李云龙
朝代：明

蓬山东去水无波，玉舄金軿两度过。犹记瑶池旧仙子，碧桃花下奏云和。珠官芸局竟难留，一谪人间二十秋。当日灵姿何处在，白云无尽水悠悠。水府春风兰杜香，流霞不断树苍苍。前溪谁唱游仙曲，不是刘郎是阮郎。紫府青娥白玉肌，手攀琼树待幽期。五云隔断蓝桥路，不是裴航谁得知。
怀仙引和黎君献·其一
作者：李云龙
朝代：明

蓬山东去水无波，玉舄金軿两度过。犹记瑶池旧仙子，碧桃花下奏云和。
怀仙引和黎君献·其三
作者：李云龙
朝代：明

水府春风兰杜香，流霞不断树苍苍。前溪谁唱游仙曲，不是刘郎是阮郎。
怀仙引和黎君献·其二
作者：李云龙
朝代：明

珠官芸局竟难留，一谪人间二十秋。当日灵姿何处在，白云无尽水悠悠。
怀仙引和黎君献·其四
作者：李云龙
朝代：明

紫府青娥白玉肌，手攀琼树待幽期。五云隔断蓝桥路，不是裴航谁得知。
怀仙诗寄唐美卿于三山
作者：李云龙
朝代：明

曾随鹤驭去，云外挟飞仙。玉袂一为别，金镳遂杳然。青鸾书不达，弱水棹难前。空结游仙梦，三山何处边。
怀刘思约
作者：李云龙
朝代：明

旧游回首处，侠者忆刘生。锦瑟佳人倚，金罍上客倾。为人解纷难，不自爱身名。宝剑持相赠，知予远道情。
怀张约之
作者：李云龙
朝代：明

北雁飞又至，不见一书来。欲寄江春去，梅花未肯开。何时发扬子，几日到燕台。昨夜怀君梦，分明度岭回。
怀朱季美
作者：李云龙
朝代：明

忆尔离家日，萧条雁鹜天。风尘闽海道，烟雨楚江船。别路馀千里，归期尚隔年。巢云堂上月，春到为谁圆。
怀王元卿
作者：李云龙
朝代：明

江干黄叶落，玉露晓犹飞。遥想吴门外，鲈鱼秋正肥。风尘书不达，云树意相依。借问南飞雁，今年归未归。
怀罗季作
作者：李云龙
朝代：明

东风吹淑气，一夜动江关。芳草共愁长，流莺唤梦还。美人在天末，相望隔春山。日暮长堤上，垂杨徒自扳。
怀罗集虚
作者：李云龙
朝代：明

归期全未定，归梦更无凭。为客情良苦，怀人恨转增。暮虫吟旅店，疏雨照孤灯。尚有南飞雁，书来定未曾。
怀陈子
作者：李云龙
朝代：明

城南千树竹，与子旧相依。何意双栖鸟，今为两地飞。欲去不得去，曰归何日归。传书话心绪，仍恐别来非。
怀马伯起
作者：李云龙
朝代：明

忆昔天霜日，相逢辱赠诗。悯时情具见，经世事相期。一别更年序，三秋劳梦思。从人论风雅，深恨得君迟。
感秋柬黎马龙诸子
作者：李云龙
朝代：明

凉籁薄庭樾，江城秋渐生。孤斋今夜月，独听断猿鸣。露滴荷声苦，风飘竹叶清。芙蓉尚可采，无限故人情。
戏为木客解嘲
作者：李云龙
朝代：明

胜事山家难具论，莫将灵迹混风尘。碧溪亦解醒凡梦，朱凤何缘识贵人。
戏和梁幼宁明府城西步月即事之作
作者：李云龙
朝代：明

青骢蹀躞度城阴，油壁香车珠箔深。又是钱塘苏小小，西陵松下结同心。西北高楼月影孤，美人花下解罗襦。使君不用踟蹰立，闻道罗敷自有夫。
戏和梁幼宁明府城西步月即事之作·其一
作者：李云龙
朝代：明

青骢蹀躞度城阴，油壁香车珠箔深。又是钱塘苏小小，西陵松下结同心。
戏和梁幼宁明府城西步月即事之作·其二
作者：李云龙
朝代：明

西北高楼月影孤，美人花下解罗襦。使君不用踟蹰立，闻道罗敷自有夫。
斐园席上咏物限韵二首 其一 古宣炉
作者：李云龙
朝代：明

遥思成鼎日，彷佛见龙髯。物以先朝重，香从侍女添。金光浮曲几，烟篆透疏帘。几度摩挲看，为君长夜淹。
斐园席上咏物限韵二首 其二 古松雪砚
作者：李云龙
朝代：明

山骨何年刘，玄云片片黏。相传赵氏璧，曾给汉官缣。水注兔朝饮，池寒龙夜潜。侍郎频捧出，遥映玉纤纤。
斐园席上咏物限韵二首·古宣炉
作者：李云龙
朝代：明

遥思成鼎日，彷佛见龙髯。物以先朝重，香从侍女添。金光浮曲几，烟篆透疏帘。几度摩挲看，为君长夜淹。山骨何年刘，玄云片片黏。相传赵氏璧，曾给汉官缣。水注兔朝饮，池寒龙夜潜。侍郎频捧出，遥映玉纤纤。
斐园杂咏十一首 其一 恬远楼
作者：李云龙
朝代：明

凉籁晚飕飕，烟云一飒收。纵予万里目，登君百尺楼。
斐园杂咏十一首 其七 曲引
作者：李云龙
朝代：明

凉雨蹴春波，曲曲随堤转。时泛桃花来，不知源近远。
斐园杂咏十一首 其三 北望台
作者：李云龙
朝代：明

长安不可见，但见暮云浮。因君北望处，动我江湖忧。
斐园杂咏十一首 其九 云门
作者：李云龙
朝代：明

籓篱不复设，门户洞然开。闲窗无俗物，应只有云来。
斐园杂咏十一首 其二 桐君阁
作者：李云龙
朝代：明

子期不复作，雅曲谁与耳。借君膝上琴，发我山水志。
斐园杂咏十一首 其五 问景台
作者：李云龙
朝代：明

蛇蚹与蜩翼，觉有待为烦。吾爱柴桑老，能为神释言。
斐园杂咏十一首 其八 馀轩
作者：李云龙
朝代：明

调高尝寡和，境绝每无邻。持留一席地，安顿世间人。
斐园杂咏十一首 其六 青鸟轩
作者：李云龙
朝代：明

翩翩青鸟使，来往寄瑶华。传书问西母，桃作几时花。
斐园杂咏十一首 其十 琅玕沜
作者：李云龙
朝代：明

森森万条玉，袅袅一溪烟。赠君谢客句，绿筱媚清涟。
斐园杂咏十一首 其十一 清浣
作者：李云龙
朝代：明

寒塘已自清，凉雨昨夜洗。晓看岸上花，尽插碧波底。
斐园杂咏十一首 其四 写叶山房
作者：李云龙
朝代：明

凉飙袭庭越，如闻金石响。知君有新句，题在木叶上。
斐园杂咏十一首·恬远楼
作者：李云龙
朝代：明

凉籁晚飕飕，烟云一飒收。纵予万里目，登君百尺楼。子期不复作，雅曲谁与耳。借君膝上琴，发我山水志。长安不可见，但见暮云浮。因君北望处，动我江湖忧。凉飙袭庭越，如闻金石响。知君有新句，题在木叶上。蛇蚹与蜩翼，觉有待为烦。吾爱柴桑老，能为神释言。翩翩青鸟使，来往寄瑶华。传书问西母，桃作几时花。凉雨蹴春波，曲曲随堤转。时泛桃花来，不知源近远。调高尝寡和，境绝每无邻。持留一席地，安顿世间人。籓篱不复设，门户洞然开。闲窗无俗物，应只有云来。森森万条玉，袅袅一溪烟。赠君谢客句，绿筱媚清涟。寒塘已自清，凉雨昨夜洗。晓看岸上花，尽插碧波底。
斐园观梅有赠
作者：李云龙
朝代：明

玉堂门户记儿家，学得宫妆歛鬓斜。小立自怜迷素影，新诗谁为赠瑶华。窗前种作相思树，檐外生成共笑花。莫惜缟衣频入梦，陇西明月是天涯。
新婚乐赠刘萧郎
作者：李云龙
朝代：明

黄金初作屋，乌鹊正填桥。香车宛转月中发，欲行不行白马骄。花衢柳市銮声到，玉轴金镳度芳草。鹤驭才离月殿中，鸾舆初下瑶池道。仙郎相见笑颜开，同携玉手步兰阶。已展锦茵迎凤舄，更将罗袂拂金钗。帘前侍女纷如玉，手把琼箫理新曲。一声吹入碧云端，天上凤皇飞相逐。须臾碧月下瑶台，鸳鸯栖向掌中杯。茱萸翠带为君解，芙蓉绣帐为君开。玉搔落枕闻娇语，金笼夜半调鹦鹉。明珰琼佩寂无声，洞房深锁桃花雨。
旅怀
作者：李云龙
朝代：明

西风吹旅梦，夜夜度江飞。鬓飒先霜落，乡遥后雁归。年华嗟又变，书札去仍违。谁念长途上，秋寒未授衣。
无题
作者：李云龙
朝代：明

芍药牡丹婢，龙眼荔枝奴。草木本无性，尊卑何太殊。也知蛇鬼语，一任马牛呼。伏虎原为石，虾蟆本是茄。杀人心未见，索命梦交加。莫贴肚里榜，都无眼底花。
无题·其一
作者：李云龙
朝代：明

芍药牡丹婢，龙眼荔枝奴。草木本无性，尊卑何太殊。也知蛇鬼语，一任马牛呼。
无题·其二
作者：李云龙
朝代：明

伏虎原为石，虾蟆本是茄。杀人心未见，索命梦交加。莫贴肚里榜，都无眼底花。
无题为刘师浩作
作者：李云龙
朝代：明

铃铎无声月在途，背人偷下碧纱幮。杨公岂合留红拂，卫尉终难恋绿珠。兰火迎归翠羽帐，花枝摇动绣罗襦。从郎白马西归去，得及春风未老无。
无题和韩孟郁
作者：李云龙
朝代：明

台上箫声怨落晖，天边孤凤欲何依。自怜一别萧郎去，嫁与山鸡作对飞。含颦含笑漫多姿，过眼芳华不可期。莫向东风论往事，碧桃花谢已多时。万树垂杨蔽渚宫，襄王曾此醉春风。巫山西望行云杳，始觉当年是梦中。红楼冷落綵云缄，又抱琵琶逐客帆。却笑多情白司马，为渠犹自湿青衫。
无题和韩孟郁·其一
作者：李云龙
朝代：明

台上箫声怨落晖，天边孤凤欲何依。自怜一别萧郎去，嫁与山鸡作对飞。
无题和韩孟郁·其三
作者：李云龙
朝代：明

万树垂杨蔽渚宫，襄王曾此醉春风。巫山西望行云杳，始觉当年是梦中。
无题和韩孟郁·其二
作者：李云龙
朝代：明

含颦含笑漫多姿，过眼芳华不可期。莫向东风论往事，碧桃花谢已多时。
无题和韩孟郁·其四
作者：李云龙
朝代：明

红楼冷落綵云缄，又抱琵琶逐客帆。却笑多情白司马，为渠犹自湿青衫。
无题戏拟王君奉
作者：李云龙
朝代：明

当年舞榭识惊鸿，魂断横波一睇中。犹忆峡云来梦寐，谁教沟水遽西东。竹枝夜月空流怨，桃叶春江已莫同。勿问青青今在否，杨花无力易随风。
早春偕唐美卿游桃花坞
作者：李云龙
朝代：明

河柳叶已大，黄鹂声渐高。望花寻古道，倚树听春涛。落锦随归棹，明霞覆钓舠。还携阮郎去，洞里觅仙曹。
明妃曲
作者：李云龙
朝代：明

汉使南还未及春，单于别部寇西秦。将军不用临河战，犹有长门玉貌人。
明霞篇
作者：李云龙
朝代：明

江干白露秋，明霞水上浮。流光依浦溆，结绮傍汀洲。汀洲遥遥日沉树，海气渐升霞渐举。已讶长空驾綵桥，俄惊古渡飘红雨。飘红驾綵百态呈，玉宇银河变紫清。何年上界开丹阙，何处仙人住赤城。日华云影交相射，又逐秋风散楼榭。雁翅城边绛帐施，凤皇台上珠帘挂。珠帘绛帐影沉沉，孤鹜齐飞度碧浔。调脂乍映芙蓉水，织锦还依枫树林。轻舒漫卷纷无已，望来疑是犹龙气。地下宁无宝剑藏，关前应有真人至。集真岛上路漫漫，赤水山前欲去难。凭将鲍靓双飞燕，聊向飞云顶上看。
春水
作者：李云龙
朝代：明

春江春可怜，含雨复含烟。遥见碧波底，别有桃花然。荡日摇金液，萦风织锦泉。独愁东下去，容易送郎船。
春江泛舟同韩孟郁赋
作者：李云龙
朝代：明

柳色漾春流，黄鹂上钓舟。偶乘浮海兴，因作采芳游。杨叶藏孤岛，桃花夹小洲。歌声听不尽，多在水边楼。
春草
作者：李云龙
朝代：明

蒙茸自满地，敢与花争春。何苦玉阶下，年年傍锦茵。舞蝶常留影，鸣虫不露身。未知南浦上，多少断肠人。
春郊
作者：李云龙
朝代：明

千千柳条堕，万万夭桃然。游女搴珠箔，都人鸣玉鞭。酒旗遮柳出，社鼓隔花传。踏絮欲归去，紫骝骄不前。
春风
作者：李云龙
朝代：明

东风昨夜至，吹我罗帏开。不知几花发，只是闻香来。渡水拂垂柳，穿林动落梅。此时空闺妇，楼上有馀哀。
晚晴
作者：李云龙
朝代：明

宿雨尚含滋，松梢月上时。寒泉过石急，清磬出花迟。野竹抽新笋，归禽觅故枝。明朝采兰杜，忆与美人期。
晚渡增江
作者：李云龙
朝代：明

乱山上岚气，孤棹尚东征。溪树临村口，江云漫县城。沙寒水鹤叫，月出海潮平。幸有南风雁，相随到永清。
暮雨
作者：李云龙
朝代：明

东风吹暮雨，萧飒动江城。一夜池流急，满庭春草生。乱丝摇竹影，飞瀑带书声。独有怀人处，应伤离别情。
曲中
作者：李云龙
朝代：明

秦淮东畔是儿家，芳草墙阴吠小猧。杨柳生成维马树，海棠原是可人花。春衫掩笑相迎近，曲几扶娇小立斜。留取白门一片月，与郎今夜听啼鸦。湘兰旧畹有清芬，身是巫峰一片云。纤手削圭春笋嫩，双蛾凝黛远山分。他生再世难逢妾，百媚千娇配以君。不见鸳鸯淮水上，夭桃花下日为群。
曲中·其一
作者：李云龙
朝代：明

秦淮东畔是儿家，芳草墙阴吠小猧。杨柳生成维马树，海棠原是可人花。春衫掩笑相迎近，曲几扶娇小立斜。留取白门一片月，与郎今夜听啼鸦。
曲中·其二
作者：李云龙
朝代：明

湘兰旧畹有清芬，身是巫峰一片云。纤手削圭春笋嫩，双蛾凝黛远山分。他生再世难逢妾，百媚千娇配以君。不见鸳鸯淮水上，夭桃花下日为群。
月华诗为郭明府赋
作者：李云龙
朝代：明

河阳夜静秋如水，鸣琴人在冰壶里。遥看万顷琉璃田，玉城峨峨正相倚。此时天门瑞气新，望舒弭节拥重轮。七宝合成修月户，五色炼就补天人。古来三珥誇灵变，得似重华光满院。影娥池里漫追欢，眺蟾台上曾经见。列宿光芒接上台，也泛兔魄经天来。好及南楼清啸处，为君赓唱紫云回。
月夜闻啸
作者：李云龙
朝代：明

山寺啼猿送暮钟，琪林远近隔云松。仙翁自啸瑶坛月，知在罗山第几峰。
望湖亭怀马龙
作者：李云龙
朝代：明
体裁：古风

忽忽去故园，遥遥适楚甸。夕汎尽沿洄，朝浮惊陵乱。岂不惮脩阻，言子在山县。弭棹向吴越，登台望庐巘。苍茫空翠掩，浩渺云涛限。无由辰芳讯，何况觌颜面。与子为兄弟，兰心金可断。一从羽翼乖，屡经流序换。子多乡土梦，我怀歧路叹。素衣定自化，玄发宁无变。昨暝异前夕，明曙非今旦。感彼归来歌，遥怜鸟飞倦。
望湖亭怀马龙
作者：李云龙
朝代：明

忽忽去故园，遥遥适楚甸。夕汛尽沿洄，朝浮惊陵乱。岂不惮脩阻，言子在山县。弭棹向吴越，登台望庐巘。苍茫空翠掩，浩渺云涛限。无由辰芳讯，何况觌颜面。与子为兄弟，兰心金可断。一从羽翼乖，屡经流序换。子多乡土梦，我怀歧路叹。素衣定自化，玄发宁无变。昨暝异前夕，明曙非今旦。感彼归来歌，遥怜鸟飞倦。
木棉花歌
作者：李云龙
朝代：明

千灯一坐放光明，帝网交罗互不争。谁与春风露消息，珊瑚枝上唤流莺。俯视东邻桃李尘，婆罗高不问由旬。扳枝只为低垂手，肯傍人间栏槛春。青天削出金芙蓉，每爱青莲作句工。今日对花聊举似，嫣然一笑领春风。旧苑昌华吸紫氛，宫娃曾斗石榴裙。枝头犹是英雄血，无奈流花不待君。长林风起絮飞多，昨日朱颜鬓已皤。尽去尊前舞红袖，好风容易醉中过。
木棉花歌·其一
作者：李云龙
朝代：明

千灯一坐放光明，帝网交罗互不争。谁与春风露消息，珊瑚枝上唤流莺。
木棉花歌·其三
作者：李云龙
朝代：明

青天削出金芙蓉，每爱青莲作句工。今日对花聊举似，嫣然一笑领春风。
木棉花歌·其二
作者：李云龙
朝代：明

俯视东邻桃李尘，婆罗高不问由旬。扳枝只为低垂手，肯傍人间栏槛春。
木棉花歌·其五
作者：李云龙
朝代：明

长林风起絮飞多，昨日朱颜鬓已皤。尽去尊前舞红袖，好风容易醉中过。
木棉花歌·其四
作者：李云龙
朝代：明

旧苑昌华吸紫氛，宫娃曾斗石榴裙。枝头犹是英雄血，无奈流花不待君。
杂兴
作者：李云龙
朝代：明

浮山千万仞，上有珠树林。云霞互亏蔽，鸾鹤巢其阴。仄闻紫烟客，羽驾纷来临。玉液有馀清，云璈多远音。我无双飞燕，失路杳难寻。安得如珠黍，聊用慰我心。潭中有浴鸟，相传是凤凰。不饮复不啄，遍体生文章。商风西北起，将举复回翔。世无梧桐枝，尔当游何方。石洞何阴阴，中有千章木。山风日夕吹，霜条森似玉。苦节谅不移，肯受膏雨沐。百卉在沃壤，芬芳徒过目。志士处忧患，焉知不为福。翩翩五距鸟，游戏在层城。相呼浴醴泉，群飞啄琼英。抗翼青云端，不受虞罗惊。奈何燕与雀，蒿艾托馀生。昔有虫沙主，黄龙咤真符。遥遥翠微间，锄云建名都。歌舞未及终，敌兵已在途。五马朝洛京，身竟为死俘。凉风日夕至，吹我瑶石台。严霜被野草，嗷嗷清猿哀。俯视见流光，忽然动中怀。寂寞天华宫，岂无歌舞来。焉见安期生，羽衣变寒灰。夭夭桃李花，灼灼春山道。西风一夕起，零落同衰草。岂不恋芳华，嗟哉秋已老。自非松与柏，憔悴谁能保。徘徊衡门下，独处无与邻。登高望故原，倏已秋非春。萧艾被崇冈，兰玉蔽荆榛。岂不怀君子，欲往道无因。天运既如此，已矣勿复陈。
杂兴·其一
作者：李云龙
朝代：明

浮山千万仞，上有珠树林。云霞互亏蔽，鸾鹤巢其阴。仄闻紫烟客，羽驾纷来临。玉液有馀清，云璈多远音。我无双飞燕，失路杳难寻。安得如珠黍，聊用慰我心。
杂兴·其七
作者：李云龙
朝代：明

夭夭桃李花，灼灼春山道。西风一夕起，零落同衰草。岂不恋芳华，嗟哉秋已老。自非松与柏，憔悴谁能保。
杂兴·其三
作者：李云龙
朝代：明

石洞何阴阴，中有千章木。山风日夕吹，霜条森似玉。苦节谅不移，肯受膏雨沐。百卉在沃壤，芬芳徒过目。志士处忧患，焉知不为福。
杂兴·其二
作者：李云龙
朝代：明

潭中有浴鸟，相传是凤凰。不饮复不啄，遍体生文章。商风西北起，将举复回翔。世无梧桐枝，尔当游何方。
杂兴·其五
作者：李云龙
朝代：明

昔有虫沙主，黄龙咤真符。遥遥翠微间，锄云建名都。歌舞未及终，敌兵已在途。五马朝洛京，身竟为死俘。
杂兴·其八
作者：李云龙
朝代：明

徘徊衡门下，独处无与邻。登高望故原，倏已秋非春。萧艾被崇冈，兰玉蔽荆榛。岂不怀君子，欲往道无因。天运既如此，已矣勿复陈。
杂兴·其六
作者：李云龙
朝代：明

凉风日夕至，吹我瑶石台。严霜被野草，嗷嗷清猿哀。俯视见流光，忽然动中怀。寂寞天华宫，岂无歌舞来。焉见安期生，羽衣变寒灰。
杂兴·其四
作者：李云龙
朝代：明

翩翩五距鸟，游戏在层城。相呼浴醴泉，群飞啄琼英。抗翼青云端，不受虞罗惊。奈何燕与雀，蒿艾托馀生。
杂记八首
作者：李云龙
朝代：明

茅斋近接野人庐，竹径松阴十亩馀。巢鹤数声清梦晓，碧桃花下检丹书。会仙桥西多酒家，日浇溪水酿松花。山深客少无人贳，共酌茅堂对月华。宿雨山中睡起迟，看花偶过白莲池。朱明道士迎余笑，昨夜南岩长紫芝。石楼西望霭氤氲，几处青山带白云。手挹茏葱吹夜月，碧溪飞起凤凰群。铁桥西去是蓬莱，千树万树琪花开。遥隔彩云闻笑语，王家兄妹踏歌来。水帘千尺挂晴空，沸日冲云半带风。五月严霜吹不散，却疑身在水晶宫。日暮天池洗药回，手扳芝草下瑶台。黄龙洞口香风起，隐隐箫声鹤背来。洞门霜落鸟群稀，山路无人枫叶飞。童子遥歌紫芝曲，白云村里钓鱼归。
杂记八首·其一
作者：李云龙
朝代：明

茅斋近接野人庐，竹径松阴十亩馀。巢鹤数声清梦晓，碧桃花下检丹书。
杂记八首·其七
作者：李云龙
朝代：明

日暮天池洗药回，手扳芝草下瑶台。黄龙洞口香风起，隐隐箫声鹤背来。
杂记八首·其三
作者：李云龙
朝代：明

宿雨山中睡起迟，看花偶过白莲池。朱明道士迎余笑，昨夜南岩长紫芝。
杂记八首·其二
作者：李云龙
朝代：明

会仙桥西多酒家，日浇溪水酿松花。山深客少无人贳，共酌茅堂对月华。
杂记八首·其五
作者：李云龙
朝代：明

铁桥西去是蓬莱，千树万树琪花开。遥隔彩云闻笑语，王家兄妹踏歌来。
杂记八首·其八
作者：李云龙
朝代：明

洞门霜落鸟群稀，山路无人枫叶飞。童子遥歌紫芝曲，白云村里钓鱼归。
杂记八首·其六
作者：李云龙
朝代：明

水帘千尺挂晴空，沸日冲云半带风。五月严霜吹不散，却疑身在水晶宫。
杂记八首·其四
作者：李云龙
朝代：明

石楼西望霭氤氲，几处青山带白云。手挹茏葱吹夜月，碧溪飞起凤凰群。
李伯襄太史招同马伯起赵裕子载酒访余丹丘各赋二律
作者：李云龙
朝代：明

看山谁遣鹤书招，仙侣翩翩羽盖飘。瑶草石坛如有待，白云珠树递相邀。雨滋岸柳烟迷席，风约池萍水荡桥。黄石赤松他日事，暂随鸾驭听吹箫。丹台寂历锁青氛，几处花蹊起鹤群。访道偶逢香案吏，焚香同礼玉晨君。花间听鸟斟琼液，石上题诗染白云。兴剧不知归路晚，孤亭萝月坐氤氲。
李伯襄太史招同马伯起赵裕子载酒访余丹丘各赋二律·其一
作者：李云龙
朝代：明

看山谁遣鹤书招，仙侣翩翩羽盖飘。瑶草石坛如有待，白云珠树递相邀。雨滋岸柳烟迷席，风约池萍水荡桥。黄石赤松他日事，暂随鸾驭听吹箫。
李伯襄太史招同马伯起赵裕子载酒访余丹丘各赋二律·其二
作者：李云龙
朝代：明

丹台寂历锁青氛，几处花蹊起鹤群。访道偶逢香案吏，焚香同礼玉晨君。花间听鸟斟琼液，石上题诗染白云。兴剧不知归路晚，孤亭萝月坐氤氲。
李伯襄招同诸子春泛
作者：李云龙
朝代：明

春雨夕流驶，清涟荡遥空。鼓枻遵长渚，停桡憩深松。两行天际树，一点云间峰。既惬沧洲趣，遂侈烟波容。布席理觞政，把酒恣谈锋。溪花笑醉客，水鸟如歌童。天寒渚风急，日落村烟浓。回看来时路，已有白云封。桥畔明渔火，柳阴闻草虫。巨川方待济，一水何足穷。迟子为舟楫，去去乘长风。
村居
作者：李云龙
朝代：明

朝来片雨过，几树带清晖。偶与山翁出，閒看水鹤飞。苔生采药路，水没钓鱼矶。隔岸闻人语，前溪罢网归。山暝见归鸦，陂塘急暮蛙。雨肥卢橘子，风落荔支花。野食分樵爨，清歌过钓槎。閒随渔父去，溪上醉流霞。东风动幽兴，杖策出柴门。偶值烟霞叟，相邀农圃言。新荷浮后沼，脩竹荫前园。早晚荔枝熟，还来醉瓦盘。
村居·其一
作者：李云龙
朝代：明

朝来片雨过，几树带清晖。偶与山翁出，閒看水鹤飞。苔生采药路，水没钓鱼矶。隔岸闻人语，前溪罢网归。
村居·其三
作者：李云龙
朝代：明

东风动幽兴，杖策出柴门。偶值烟霞叟，相邀农圃言。新荷浮后沼，脩竹荫前园。早晚荔枝熟，还来醉瓦盘。
村居·其二
作者：李云龙
朝代：明

山暝见归鸦，陂塘急暮蛙。雨肥卢橘子，风落荔支花。野食分樵爨，清歌过钓槎。閒随渔父去，溪上醉流霞。
杨元孺都督移镇狼山招集海珠寺即席赠别
作者：李云龙
朝代：明

玉帐迎春发，翩翩向海东。桃花初跃马，杨叶待弯弓。两岸牙旗影，中流画角风。息徒双树下，揖客一尊同。剑喜雌雄合，诗誇竞病工。停筝伫素月，把酒送归鸿。淮海长天外，沧溟一望通。先声播狼岛，清啸彻蛟宫。鹅鹳呼天外，鼋鼍拜浪中。沧溟从此去，鹏路正无穷。
林叔宝将归莆中时余方东游作此为别
作者：李云龙
朝代：明

尔有还家梦，余今负剑游。明朝临远水，各自上孤舟。鹏岭行逢雪，芦溪已过秋。不知鱼与雁，他雨若为投。
柬伯起
作者：李云龙
朝代：明

凉风日以发，水树尽迎秋。古堞寒云积，平池暮雨流。虫吟读书舍，雁下钓鱼舟。无限思君意，城东明月楼。
柬罗幼良
作者：李云龙
朝代：明

卧病甘牢落，经年负胜游。出门见柳色，始觉春非秋。尔屋清溪上，门前溪水流。桃花开遍未，吾欲命扁舟。
柬罗集虚
作者：李云龙
朝代：明

我家寒塘曲，秋水方潺湲。枫叶映窗户，芦花隐钓船。观鱼坐磐石，洗药向清泉。何以遗君子，芙蓉正可搴。
柬黎孺旬
作者：李云龙
朝代：明

黄鹂鸣已急，柳絮落纷纷。竹屋飘寒雨，绳床冷白云。夜虫违伏枕，芳草怨离群。独有梧桐月，清光如待君。
桃源洞
作者：李云龙
朝代：明

洞府跨仙源，溪流绕山去。莫放桃花红，时人恐知处。
梁幼宁先生过访南渚留赠用韵赋答
作者：李云龙
朝代：明

夕阳古渡一峰晴，剡曲遥怜远道情。帆带白云来岛寺，楼闻碧落瞰江城。风归浦树闻花语，水入陂塘学佩声。兰沚漫劳公子思，君家原自有芳蘅。
梁幼宁明府同杜远侯过集浮丘分得梁字
作者：李云龙
朝代：明

满树淇花浥露香，洞门留客共飞觞。仙人勾漏曾为令，高士西江旧姓梁。九转丹成轻绂冕，五噫歌罢叹沧桑。珊瑚井畔多明月，莫问蓬莱水一方。
梁幼宁明府招赏红梅
作者：李云龙
朝代：明

昨夜南枝浥露华，满丛红蕊映窗纱。林间客卧嵰山雪，湖上人归赤水霞。拂槛乍低隋苑树，当杯时泛武陵花。罗浮女伴休相笑，得傍柴桑处士家。
梁明府席上咏文木盘二首
作者：李云龙
朝代：明

嘉木生南海，蟠结郁成文。幸托良工手，华堂得奉君。初疑绮席上，捧出一盘云。愿承罗袖拭，为君荐微芹。结根依僻壤，埋采托远林。一经匠石顾，为君吐锦心。分明赤玉盌，中有墨花沉。总为烟霞染，残云疑至今。
梁明府席上咏文木盘二首·其一
作者：李云龙
朝代：明

嘉木生南海，蟠结郁成文。幸托良工手，华堂得奉君。初疑绮席上，捧出一盘云。愿承罗袖拭，为君荐微芹。
梁明府席上咏文木盘二首·其二
作者：李云龙
朝代：明

结根依僻壤，埋采托远林。一经匠石顾，为君吐锦心。分明赤玉盌，中有墨花沉。总为烟霞染，残云疑至今。
梁明府席上咏文木盘二首·其二
作者：李云龙
朝代：明
体裁：古风

结根依僻壤，埋采托远林。一经匠石顾，为君吐锦心。分明赤玉碗，中有墨花沉。总为烟霞染，残云疑至今。
梁明府席上咏锦竹
作者：李云龙
朝代：明

孤根自发荣，写月一枝横。疑是琼田草，托君庭树生。花源分艳色，淇澳借嘉名。何当持寸节，跨作赤龙行。
梁明府茅冈杂咏 其一 香茅宇
作者：李云龙
朝代：明

茆屋临清溪，中有小桥度。遥望知君家，门前五柳树。
梁明府茅冈杂咏 其七 红梅径
作者：李云龙
朝代：明

东风动南枝，冉冉残霞坠。不是竞新妆，美人今夜醉。
梁明府茅冈杂咏 其三 桔槔庑
作者：李云龙
朝代：明

篱落紫烟明，东风动新绿。不用费机心，今年春雨足。
梁明府茅冈杂咏 其二 列岫亭
作者：李云龙
朝代：明

朝看亭上山，暮看亭上山。问君心何似，白云相与閒。
梁明府茅冈杂咏 其五 采菱渡
作者：李云龙
朝代：明

溪风生夕凉，古渡流寒玉。时有采菱人，来唱采菱曲。
梁明府茅冈杂咏 其八 蟀蟋坪
作者：李云龙
朝代：明

山中饶薜萝，底事频促织。借问黄金笼，如何秋草色。
梁明府茅冈杂咏 其六 扶荔湾
作者：李云龙
朝代：明

矶头丹荔熟，入手异香闻。日暮红绡退，玉肌持媚君。
梁明府茅冈杂咏 其四 华平沼
作者：李云龙
朝代：明

寒塘凉雨过，一夜新水长。初日照芙蓉，坐看灵蔡上。
梁明府茅冈杂咏·香茅宇
作者：李云龙
朝代：明

茆屋临清溪，中有小桥度。遥望知君家，门前五柳树。朝看亭上山，暮看亭上山。问君心何似，白云相与閒。篱落紫烟明，东风动新绿。不用费机心，今年春雨足。寒塘凉雨过，一夜新水长。初日照芙蓉，坐看灵蔡上。溪风生夕凉，古渡流寒玉。时有采菱人，来唱采菱曲。矶头丹荔熟，入手异香闻。日暮红绡退，玉肌持媚君。东风动南枝，冉冉残霞坠。不是竞新妆，美人今夜醉。山中饶薜萝，底事频促织。借问黄金笼，如何秋草色。
梅关道中
作者：李云龙
朝代：明

万峰回合碧成围，峰畔烟岚生客衣。关路直随秦戍出，江天遥望楚云飞。孤亭背岭迟来雁，古寺含风涌翠微。却忆汉家通使日，山花如锦陆郎归。石林飞磴郁千盘，直上青霄立马看。古木数丛苍霭合，春山一路白云寒。居人每叹长安远，过客时歌蜀道难。临发邮亭回首望，故乡从此隔烟峦。
梅关道中·其一
作者：李云龙
朝代：明

万峰回合碧成围，峰畔烟岚生客衣。关路直随秦戍出，江天遥望楚云飞。孤亭背岭迟来雁，古寺含风涌翠微。却忆汉家通使日，山花如锦陆郎归。
梅关道中·其二
作者：李云龙
朝代：明

石林飞磴郁千盘，直上青霄立马看。古木数丛苍霭合，春山一路白云寒。居人每叹长安远，过客时歌蜀道难。临发邮亭回首望，故乡从此隔烟峦。
梅花六咏
作者：李云龙
朝代：明

摇落空山里，频年懒着花。因君有幽赏，聊为报瑶华。枯寂已成性，清虚愿托家。无心布疏影，不用赋横斜。濯魄盈盈立，无花亦自香。更从向暖处，先为逗春光。瘦影浮僧舍，疏枝亚女墙。好呼山上月，还为奏霓裳。托根临古道，阅世几经春。笑指莓苔色，都为桃李尘。仙山劳远梦，香国忆前身。不作缟衣舞，妖娆学美人。寻芳閒过此，素手忽相招。仙子来何处，玉京初放朝。根从片石倚，香共白云飘。翻厌骑驴去，灞陵风满桥。美人怨迟暮，今日喜逢君。巧笑不待索，幽香时复闻。龙鳞新浴雪，虬爪欲拿云。愿作孤山鹤，清阴尝共分。亭畔兼山畔，松边与竹边。独存千古质，不受俗人怜。只道淩宵惯，谁知得气先。堪嗟汉宫女，憔悴坐花田。
梅花六咏·其一
作者：李云龙
朝代：明

摇落空山里，频年懒着花。因君有幽赏，聊为报瑶华。枯寂已成性，清虚愿托家。无心布疏影，不用赋横斜。
梅花六咏·其三
作者：李云龙
朝代：明

托根临古道，阅世几经春。笑指莓苔色，都为桃李尘。仙山劳远梦，香国忆前身。不作缟衣舞，妖娆学美人。
梅花六咏·其二
作者：李云龙
朝代：明

濯魄盈盈立，无花亦自香。更从向暖处，先为逗春光。瘦影浮僧舍，疏枝亚女墙。好呼山上月，还为奏霓裳。
梅花六咏·其五
作者：李云龙
朝代：明

美人怨迟暮，今日喜逢君。巧笑不待索，幽香时复闻。龙鳞新浴雪，虬爪欲拿云。愿作孤山鹤，清阴尝共分。
梅花六咏·其六
作者：李云龙
朝代：明

亭畔兼山畔，松边与竹边。独存千古质，不受俗人怜。只道淩宵惯，谁知得气先。堪嗟汉宫女，憔悴坐花田。
梅花六咏·其四
作者：李云龙
朝代：明

寻芳閒过此，素手忽相招。仙子来何处，玉京初放朝。根从片石倚，香共白云飘。翻厌骑驴去，灞陵风满桥。
梅花和邝湛若
作者：李云龙
朝代：明

梅花千万树，得与此花俱。弱态若不任，孤芳尝有馀。佳人原独立，君子自温如。醉映寒芭坐，支颐读道书。
梅花村
作者：李云龙
朝代：明

村径秋初暮，梅花寒未开。徒闻翠羽叫，不见美人来。玉蕊几时发，东风为早催。仙娥宜素质，不愧傍瑶台。
楼居答黎美周
作者：李云龙
朝代：明

小桥流水接花关，水上楼成倦鸟还。凉雨孤灯千里雁，白云秋树满城山。惊回骇鹿三生梦，分得群鸥半席閒。却道壮怀无恙在，因君聊为破酡颜。
次韵答汪士元参军时士元方奉檄备舟江北以济援辽之师
作者：李云龙
朝代：明

凤毛天畔信孤翩，曾听娵隅一语传。赤羽近徵辽海戍，碧幢新护汉楼船。明霞夜发奚囊草，白雪春生相府莲。行矣从今作舟楫，不须仍赠绕朝鞭。
水帘洞
作者：李云龙
朝代：明

洞口石累累，泉声天半悲。练花朝日映，玉屑秋风吹。初疑银汉泻，忽讶珠帘垂。飞湍驾木末，游鱼挂花枝。悬崖结石髓，荡溪成瑶池。清波锦云蘸，碧色瑶草滋。寄言诸仙女，何当来照眉。
水西别业新成
作者：李云龙
朝代：明

结庐依薜荔，一径入桑麻。庭院无多处，林塘自一家。云深时护竹，水气晚蒸花。已择芦林待，秋风理钓槎。
水西寓目同梁幼宁明府赋
作者：李云龙
朝代：明

柳条将荇带，隔水故相牵。欲采芙蓉赠，仍愁不见莲。藁砧原自在，不是野鸳鸯。纵有忆君意，其如水一方。含笑掩罗襦，佯羞入深竹。漫劳赠妾辞，不解迎郎曲。东家亦有施，西家亦有施。不知花阿那，空自颦娥眉。
水西寓目同梁幼宁明府赋·其一
作者：李云龙
朝代：明

柳条将荇带，隔水故相牵。欲采芙蓉赠，仍愁不见莲。
水西寓目同梁幼宁明府赋·其三
作者：李云龙
朝代：明

含笑掩罗襦，佯羞入深竹。漫劳赠妾辞，不解迎郎曲。
水西寓目同梁幼宁明府赋·其二
作者：李云龙
朝代：明

藁砧原自在，不是野鸳鸯。纵有忆君意，其如水一方。
水西寓目同梁幼宁明府赋·其四
作者：李云龙
朝代：明

东家亦有施，西家亦有施。不知花阿那，空自颦娥眉。
水西春日
作者：李云龙
朝代：明

绿杨两树三树，白鸟一双二双。钓艇时横烟水，孤亭疑对春江。夭桃临水自照，翠竹梢云半斜。燕掠城头山色，莺啼东岸人家。潇潇凉雨夜歇，冉冉晴云晓飞。风林果实交堕，春水鱼虾正肥。啸楼西畔一室，古树笼云蔽日。但闻黄鸟唤声，不知白鹤飞出。
水西春日·其一
作者：李云龙
朝代：明

绿杨两树三树，白鸟一双二双。钓艇时横烟水，孤亭疑对春江。
水西春日·其三
作者：李云龙
朝代：明

潇潇凉雨夜歇，冉冉晴云晓飞。风林果实交堕，春水鱼虾正肥。
水西春日·其二
作者：李云龙
朝代：明

夭桃临水自照，翠竹梢云半斜。燕掠城头山色，莺啼东岸人家。
水西春日·其四
作者：李云龙
朝代：明

啸楼西畔一室，古树笼云蔽日。但闻黄鸟唤声，不知白鹤飞出。
水西秋日
作者：李云龙
朝代：明

风吹翠竹不绝，露滴空林有声。高岸古槐叶落，寒塘衰柳蝉鸣。凉月乍窥松户，白云半掩荆扉。深巷秋风犬吠，古城夜火人归。
水西秋日·其一
作者：李云龙
朝代：明

风吹翠竹不绝，露滴空林有声。高岸古槐叶落，寒塘衰柳蝉鸣。
水西秋日·其二
作者：李云龙
朝代：明

凉月乍窥松户，白云半掩荆扉。深巷秋风犬吠，古城夜火人归。
江上望陈集生放还不值却寄
作者：李云龙
朝代：明

君从北极还，我别南天去。江路相期借问君，月暝烟深不知处。钟鼎诚足慕，山林亦可栖。用之为虎不用鼠，何分雌伏与雄飞。纵不有官还有我，谁能宜笑复宜啼。开元供奉帝所眷，不闻久处在金闺。我有罗浮万古宅，一溪流水千林月。去日曾栽瑶草待，别来频梦琪花发。因君谢怀鸾鹤群，借与云松养傲骨。浮云回首是长安，莫向江湖忘魏阙。
江亭晓望怀幼良罗子
作者：李云龙
朝代：明

一上江亭望，微茫水国分。残潮荡晓月，村火照春云。浦溆凝龙气，沙洲起雁群。归帆遥莫辨，心折为思君。
汪士衡中秘招同阮光禄黄符卿诸公集寤园
作者：李云龙
朝代：明

长堤带清流，迤逦未肯毕。悠然纵远目，已觉幽意溢。木末涌菌阁，琪林隐兰室。飞桥接回廊，高下势不一。疏溪引清冷，鞭石成崒嵂。搴若遵濑道，攀萝践云术。阻涧谓将绝，穿岩俄复出。坠露添金尊，清商泛瑶瑟。既惬山泉赏，永怀箕濮匹。珍重桃花红，毋负重来日。
沥湖渔棹为张道尊赋
作者：李云龙
朝代：明

一片沥湖水，烟波十里平。白云长就涤，惊浪不曾生。问渡桃花远，浮舟莲叶轻。还闻父老道，不及使君清。见一丈夫钓，临渊羡有馀。还应佐天网，岂待饵凡鱼。斗柄日在手，湖光尝满裾。仍期汛河汉，不羡武陵渔。
沥湖渔棹为张道尊赋·其一
作者：李云龙
朝代：明

一片沥湖水，烟波十里平。白云长就涤，惊浪不曾生。问渡桃花远，浮舟莲叶轻。还闻父老道，不及使君清。
沥湖渔棹为张道尊赋·其二
作者：李云龙
朝代：明
体裁：五言律诗

见一丈夫钓，临渊羡有馀。还应佐天网，岂待饵凡鱼。斗柄日在手，湖光尝满裾。仍期汎河汉，不羡武陵渔。
沥湖渔棹为张道尊赋·其二
作者：李云龙
朝代：明

见一丈夫钓，临渊羡有馀。还应佐天网，岂待饵凡鱼。斗柄日在手，湖光尝满裾。仍期汛河汉，不羡武陵渔。
泊园为杨元孺都督赋
作者：李云龙
朝代：明

为卜盟鸥地，遥随倦鸟还。架桥通草阁，隔水望春山。脩竹流清啸，疏花照醉颜。松门凡几处，都付薜萝关。翛然林水里，别是洞中天。为守老氏黑，因知扬子玄。枕流殊下濑，舞鹤异飞鸢。近识南塘路，时来问钓船。朱阑春雨过，曲曲漾涟漪。柳色绿于水，花枝光匝池。开筵藉碧草，把酒听黄鹂。回首阳关笛，那堪马上吹。
泊园为杨元孺都督赋·其一
作者：李云龙
朝代：明

为卜盟鸥地，遥随倦鸟还。架桥通草阁，隔水望春山。脩竹流清啸，疏花照醉颜。松门凡几处，都付薜萝关。
泊园为杨元孺都督赋·其三
作者：李云龙
朝代：明

朱阑春雨过，曲曲漾涟漪。柳色绿于水，花枝光匝池。开筵藉碧草，把酒听黄鹂。回首阳关笛，那堪马上吹。
泊园为杨元孺都督赋·其二
作者：李云龙
朝代：明

翛然林水里，别是洞中天。为守老氏黑，因知扬子玄。枕流殊下濑，舞鹤异飞鸢。近识南塘路，时来问钓船。
泊峡口
作者：李云龙
朝代：明

羚羊古峡口，西望见崧台。人家背山住，城门临水开。渔归云即合，鸡鸣潮不来。坐看明月上，客思渺悠哉。
泛舟桃花溪同刘萧郎
作者：李云龙
朝代：明

黄鸟呼人去，扁舟共采芳。沿溪信孤棹，隔水见红妆。映日霞千片，吹风锦一行。天台诸女伴，持此媚刘郎。
波罗庙
作者：李云龙
朝代：明

古庙沧江上，平沙一径穿。幢幡会真馆，箫鼓进香船。绿树浮佳气，青峰绕瑞烟。回看荡舟处，千里水云连。
浮丘山居十首
作者：李云龙
朝代：明

丹丘遥带郭，一径入云长。花亚珊瑚井，莺啼薜荔墙。松房跨幽石，竹户对寒塘。月出拿舟去，虹桥烟水乡。菌阁三城望，花蹊十亩馀。我寻仙子宅，来就羽人居。浥露耕瑶草，焚香检玉书。夜阑灵籁起，人在白云庐。花宫行欲尽，片石出林端。晴日登临处，烟村远近看。孤亭苍藓合，古木白云寒。挹袖人何在，听笙独倚阑。尚忆神仙令，飘飘振羽衣。著书探妙诀，抱璞契玄机。玉局名犹在，仙山路不违。如何千岁后，空有白云归。溪边红药院，堤畔木兰舟。下榻来山鸟，钩帘散白鸥。风恬看花去，日出采芳游。羽客溪桥上，相逢说十洲。瑶池新水涨，一夜与桥平。逆雨鱼苗长，吹风荇带生。时流仙梵去，半染落花明。为问骑鲸客，何年下玉京。夜宿丹台上，萧然物外踪。梦随芳草合，门付白云封。月黑禽争树，天寒犬吠钟。怪来爽气洽，清露在岩松。向晓开帘望，烟林杳未分。寒虫答蕉雨，清磬逗松云。草阁鹿双卧，芝田鹤几群。瑶坛花树下，遥礼玉宸君。相国南迁日，行吟经几春。暂为香案吏，还作玉堂宾。琪树藏仙籍，桃花隐去津。安知松际鹤，不有姓丁人。正喜长林下，玿珰为扫除。谁知陵谷变，忽到水云居。芜没真人迹，苔荒太史书。仙家亦消歇，尘世复何如。
浮丘山居十首·其一
作者：李云龙
朝代：明

丹丘遥带郭，一径入云长。花亚珊瑚井，莺啼薜荔墙。松房跨幽石，竹户对寒塘。月出拿舟去，虹桥烟水乡。
浮丘山居十首·其七
作者：李云龙
朝代：明

夜宿丹台上，萧然物外踪。梦随芳草合，门付白云封。月黑禽争树，天寒犬吠钟。怪来爽气洽，清露在岩松。
浮丘山居十首·其三
作者：李云龙
朝代：明

花宫行欲尽，片石出林端。晴日登临处，烟村远近看。孤亭苍藓合，古木白云寒。挹袖人何在，听笙独倚阑。
浮丘山居十首·其九
作者：李云龙
朝代：明

相国南迁日，行吟经几春。暂为香案吏，还作玉堂宾。琪树藏仙籍，桃花隐去津。安知松际鹤，不有姓丁人。
浮丘山居十首·其二
作者：李云龙
朝代：明

菌阁三城望，花蹊十亩馀。我寻仙子宅，来就羽人居。浥露耕瑶草，焚香检玉书。夜阑灵籁起，人在白云庐。
浮丘山居十首·其五
作者：李云龙
朝代：明

溪边红药院，堤畔木兰舟。下榻来山鸟，钩帘散白鸥。风恬看花去，日出采芳游。羽客溪桥上，相逢说十洲。
浮丘山居十首·其八
作者：李云龙
朝代：明

向晓开帘望，烟林杳未分。寒虫答蕉雨，清磬逗松云。草阁鹿双卧，芝田鹤几群。瑶坛花树下，遥礼玉宸君。
浮丘山居十首·其六
作者：李云龙
朝代：明

瑶池新水涨，一夜与桥平。逆雨鱼苗长，吹风荇带生。时流仙梵去，半染落花明。为问骑鲸客，何年下玉京。
浮丘山居十首·其十
作者：李云龙
朝代：明

正喜长林下，玿珰为扫除。谁知陵谷变，忽到水云居。芜没真人迹，苔荒太史书。仙家亦消歇，尘世复何如。
浮丘山居十首·其四
作者：李云龙
朝代：明

尚忆神仙令，飘飘振羽衣。著书探妙诀，抱璞契玄机。玉局名犹在，仙山路不违。如何千岁后，空有白云归。
浮丘社集同张孟奇黎是因欧嘉可黄逢永张子台分得鱼字
作者：李云龙
朝代：明

葛令丹成后，寥寥千岁馀。还逢双燕舄，来访列仙居。布席投青霭，行歌步紫虚。更寻碧山趾，因忆旧焚鱼。
清明述怀二首
作者：李云龙
朝代：明

忆我婴孩日，及兹春雨际。我祖尚书郎，江乡有遗隧。族人重追远，每岁集坟次。我从父兄后，先期理去枻。父为缉衣裾，母为治果饵。登陇力或疲，父时抚我憩。事毕涉江还，母子欢相慰。去此几何时，双亲淹然逝。而我复远迈，不遑肃祀事。渺渺松楸围，怜有归梦至。感彼夜鸟啼，衔哀泪频坠。飘风不遑宁，白日忽已老。既深仲子叹，转切皋鱼悼。忆昔侍高堂，立身苦不早。昔也愧菽水，今焉悲宿草。建夷播妖氛，连岁勤天讨。我及赴国难，义旗正东扫。我非亲在身，酬知欲有报。仗剑涉风涛，愁风复愁潦。杳杳重泉下，宁廑门闾抱。父书颇曾读，母德宁终稿。回驭已莫及，但去勿复道。
清明述怀二首·其一
作者：李云龙
朝代：明

忆我婴孩日，及兹春雨际。我祖尚书郎，江乡有遗隧。族人重追远，每岁集坟次。我从父兄后，先期理去枻。父为缉衣裾，母为治果饵。登陇力或疲，父时抚我憩。事毕涉江还，母子欢相慰。去此几何时，双亲淹然逝。而我复远迈，不遑肃祀事。渺渺松楸围，怜有归梦至。感彼夜鸟啼，衔哀泪频坠。
清明述怀二首·其二
作者：李云龙
朝代：明

飘风不遑宁，白日忽已老。既深仲子叹，转切皋鱼悼。忆昔侍高堂，立身苦不早。昔也愧菽水，今焉悲宿草。建夷播妖氛，连岁勤天讨。我及赴国难，义旗正东扫。我非亲在身，酬知欲有报。仗剑涉风涛，愁风复愁潦。杳杳重泉下，宁廑门闾抱。父书颇曾读，母德宁终稿。回驭已莫及，但去勿复道。
清溪
作者：李云龙
朝代：明

清溪信灵境，九秋始起发。澹潋织回风，疏林漏新月。临流濯我缨，白露凉石发。寄谢溪边人，春明复来谒。
清溪
作者：李云龙
朝代：明

清溪溪上雁群飞，两岸枫林叶渐稀。何处江楼夜吹笛，一时行客尽思归。
清溪雨后作
作者：李云龙
朝代：明

幽居寡营系，中情无所取。出门见落花，方知夜来雨。杖藜行采芝，偶过清溪渚。绿野俏无人，秋风动禾黍。
渡羚羊峡
作者：李云龙
朝代：明

清流凡几曲，两岸尽蒹葭。但见山形合，宁知溪路斜。峰阴时作雨，水气晚蒸霞。古树飘霜叶，惊涛溅雪花。密竹藏樵路，垂萝系钓槎。倘因渔父去，还见有人家。
游仙曲
作者：李云龙
朝代：明

芙蓉城上住金镳，手酌玉浆酬子乔。夜半月明环佩起，九天飞下董娇娆。青牛道士住碧峰，手把一枝青芙蓉。閒寻天女投壶去，赢却仙坛白玉龙。
游仙曲·其一
作者：李云龙
朝代：明

芙蓉城上住金镳，手酌玉浆酬子乔。夜半月明环佩起，九天飞下董娇娆。
游仙曲·其二
作者：李云龙
朝代：明

青牛道士住碧峰，手把一枝青芙蓉。閒寻天女投壶去，赢却仙坛白玉龙。
游仙诗三首
作者：李云龙
朝代：明

一夕复一朝，一春复一秋。昔日繁华子，零落归山丘。谅无鲁阳戈，白日谁能留。挥袂出门去，东游访十洲。十洲杳何许，一岛水中浮。云霞为宫阙，铁石为桥楼。黄龙跃其间，丹凤鸣啾啾。顾此非凡境，引领意悠悠。倘有不死草，吾当复何求。泉源有福地，朱明有洞天。琪花与珠树，远近相勾连。阜乡遗舄人，曾此挹飞泉。秦皇誇好道，汉武侈求仙。不知蓬莱岛，乃在县寓间。甲帐空零落，楼船竟不还。石楼何高高，上有餐霞人。头戴远游冠，出入骑黄麟。照影神湖上，濯足瑶池滨。池畔多芝草，已秋犹如春。麻姑戏其旁，粲然启朱唇。笑彼蜉蝣辈，宁知金骨身。
游仙诗三首·其一
作者：李云龙
朝代：明

一夕复一朝，一春复一秋。昔日繁华子，零落归山丘。谅无鲁阳戈，白日谁能留。挥袂出门去，东游访十洲。十洲杳何许，一岛水中浮。云霞为宫阙，铁石为桥楼。黄龙跃其间，丹凤鸣啾啾。顾此非凡境，引领意悠悠。倘有不死草，吾当复何求。
游仙诗三首·其三
作者：李云龙
朝代：明

石楼何高高，上有餐霞人。头戴远游冠，出入骑黄麟。照影神湖上，濯足瑶池滨。池畔多芝草，已秋犹如春。麻姑戏其旁，粲然启朱唇。笑彼蜉蝣辈，宁知金骨身。
游仙诗三首·其二
作者：李云龙
朝代：明

泉源有福地，朱明有洞天。琪花与珠树，远近相勾连。阜乡遗舄人，曾此挹飞泉。秦皇誇好道，汉武侈求仙。不知蓬莱岛，乃在县寓间。甲帐空零落，楼船竟不还。
游星岩
作者：李云龙
朝代：明

百折苍崖道，邅回望不分。岩扉遥隔水，石罅半流云。龙井潮相应，灵宫日易曛。仙源知不远，鸡犬静中闻。
游朱惟乐瑶林园还因过惟卓北郭草堂
作者：李云龙
朝代：明

已罢山园酌，看山复此行。亭回列障出，溪迫万花明。对客披鹤氅，呯童吹凤笙。酒阑思引杖，松月夜相迎。
游湛抡卿水亭
作者：李云龙
朝代：明

晓山横翠色，隔岸闻嶙峋。不觉市廛近，还疑烟水滨。游鱼閒戏藻，驯鹤喜依人。谁识榕阴下，壶中别有春。
游燕矶同李公詹
作者：李云龙
朝代：明

玲珑金刹倚江滨，江北江南路乍分。岩际花飞四天雨，寺门松锁一溪云。香台噀雾来龙女，渔笛吹风起雁群。欲发夷犹还倚棹，春山临水正氤氲。
游罗浮留别诸同好
作者：李云龙
朝代：明

凉风萧瑟动，孤客发江滨。徒念丹丘近，先成别故人。远山寒历历，秋水暮邻邻。浮云有蔽塞，江汉无通津。穷猿不择木，衰草敢望春。寄谢同心客，去矣泉石邻。
湖上作
作者：李云龙
朝代：明

春水漾微涟，桃花开两边。唱歌出浣女，吹笛钓鱼船。鸟掠前村雨，猿啼岛树烟。云山遥在望，客思坐悠然。
湖上作
作者：李云龙
朝代：明

西冷渡头多酒家，香风十里散琵琶。游人不断踏歌去，爱杀当炉面似花。山横眉黛酒横波，处处垂杨曳薄罗。怪道欲归归不得，西湖春色不胜多。
湖上作·其一
作者：李云龙
朝代：明

西冷渡头多酒家，香风十里散琵琶。游人不断踏歌去，爱杀当炉面似花。
湖上作·其二
作者：李云龙
朝代：明

山横眉黛酒横波，处处垂杨曳薄罗。怪道欲归归不得，西湖春色不胜多。
湖上同邝公路家定夫作
作者：李云龙
朝代：明

画桥栖息处，绕屋尽烟林。向夕山雨歇，出门湖水深。疏花含晚照，垂柳结春阴。箫鼓人归尽，遥闻啼暮禽。
溪上
作者：李云龙
朝代：明

凉风吹雨过，溪上气萧森。两岸芙蓉水，孤舟杨柳阴。鸥来争坐席，鱼出听鸣琴。渔父时相问，知予江海心。
溪竹
作者：李云龙
朝代：明

清溪望不极，烟水绕长林。已过芦花港，还经杨柳阴。鸟啼沙树暝，猿啸海云沉。借问采菱女，前村几许深。
溯府江而西山青水碧应接不暇得诗四首
作者：李云龙
朝代：明

飞濑荡遥空，洗出青山骨。白波卷春雪，潋滟争流月。鱼床枕绿渊，水马出复没。古岸寂无人，溪风梳石发。晓峰如丽人，盈盈立天外。树为翡翠帷，水作青罗带。阳月天气清，我行与之会。石濑戛西风，笙歌来一派。澄潭清彻底，日暮刺船过。游鱼占花影，寒雁飞个个。初疑镜中行，忽讶天上坐。照影时自笑，不知谁是我。鼓棹溯西江，日夕江流上。向晓泊昭潭，群峰露犹滉。混沌杳未分，都无山水相。援笔待有述，欲语已绝想。
溯府江而西山青水碧应接不暇得诗四首·其一
作者：李云龙
朝代：明

飞濑荡遥空，洗出青山骨。白波卷春雪，潋滟争流月。鱼床枕绿渊，水马出复没。古岸寂无人，溪风梳石发。
溯府江而西山青水碧应接不暇得诗四首·其三
作者：李云龙
朝代：明

澄潭清彻底，日暮刺船过。游鱼占花影，寒雁飞个个。初疑镜中行，忽讶天上坐。照影时自笑，不知谁是我。
溯府江而西山青水碧应接不暇得诗四首·其二
作者：李云龙
朝代：明

晓峰如丽人，盈盈立天外。树为翡翠帷，水作青罗带。阳月天气清，我行与之会。石濑戛西风，笙歌来一派。
溯府江而西山青水碧应接不暇得诗四首·其四
作者：李云龙
朝代：明

鼓棹溯西江，日夕江流上。向晓泊昭潭，群峰露犹滉。混沌杳未分，都无山水相。援笔待有述，欲语已绝想。
漓江
作者：李云龙
朝代：明

云气晚霏霏，高林送落晖。悠然江上水，遥望戍烟归。岸树如人立，江鱼作鸟飞。角声飘客梦，遥绕故园扉。
漓江军中柬袁仲符兵部
作者：李云龙
朝代：明

月落行营晓角残，楼船无恙渡前滩。要从虎穴探奇去，时把龙泉倚醉看。鹅鹳一呼江水立，旌旗双引白云寒。知君击楫心原壮，不信军中行路难。
灵芝为魏少参赋
作者：李云龙
朝代：明

薇垣春暖木欣欣，中有灵根更不群。秀结月精饶瑞色，气钟云母吐清氛。三重青盖朝迎日，九曲琼枝夜照云。已借金光被南土，好将承露奉明君。
燕子楼
作者：李云龙
朝代：明

雕阑露掩银河杳，漠漠巫云隔重峤。回身背烛拥孤帏，怨雁哀虫夜相吊。花落寒淮水乱流，越罗衫薄不胜秋。宝枕香残玉钗折，梦魂先向九京游。尚书高冢杳何许，闻道白杨堪作柱。欲将瑶瑟奏孤鸾，有怨难通洛阳土。妾自有心难具陈，绿珠非爱坠楼身。牡丹春后看何似，多谢题诗白舍人。
燕郎酬李无核
作者：李云龙
朝代：明

浪迹长安问酒旗，相看成喜又成悲。丈夫落落本如此，世路悠悠那得知。不惜王孙委漂母，却愁公子辱屠儿。问君两眼英雄泪，付与西风洒向谁。手杯挥尽不成醺，促膝寒窗辨剑文。离合漫论当日事，英雄谁就此中分。空阶露滴闻虫语，绝塞风高过雁群。欲向郊原哭秋草，与君同吊望诸君。
燕郎酬李无核·其一
作者：李云龙
朝代：明

浪迹长安问酒旗，相看成喜又成悲。丈夫落落本如此，世路悠悠那得知。不惜王孙委漂母，却愁公子辱屠儿。问君两眼英雄泪，付与西风洒向谁。
燕郎酬李无核·其二
作者：李云龙
朝代：明

手杯挥尽不成醺，促膝寒窗辨剑文。离合漫论当日事，英雄谁就此中分。空阶露滴闻虫语，绝塞风高过雁群。欲向郊原哭秋草，与君同吊望诸君。
独坐
作者：李云龙
朝代：明

独坐翠微中，遥遥闻暮钟。此时洞口月，正照溪边松。鹤唳答清啸，花蹊持短筇。终当谢尘鞅，买断云边峰。
玉女峰
作者：李云龙
朝代：明

玉女峰头望，秋林带夕曛。几时来化石，何处去为云。宝靥山花掩，碧箫松籁分。人传环佩响，时自月中闻。
玉虚宫
作者：李云龙
朝代：明

丹台临绝壁，钟磬出云间。下视见飞鸟，平看无对山。僧徒跨石住，羽客采芝还。为问烟霞路，琪林尚许攀。
珠江曲
作者：李云龙
朝代：明

江边杨柳绿，江上藕花肥。玉溆鸳鸯戏，金塘翡翠飞。时闻采莲曲，唱入荔枝矶。溪桥箫鼓闹，江路锦云铺。彩鹢双双并，游龙两两俱。齐乘潮水涨，来戏海中珠。小姑撑小艇，来往越江滨。溪月裁眉出，川云学鬓分。微风柳下起，吹动石榴裙。佳人青雀舫，公子木兰舟。游戏青枫浦，沿泗绿水洲。向晚江风起，齐归花渡头。
珠江曲·其一
作者：李云龙
朝代：明

江边杨柳绿，江上藕花肥。玉溆鸳鸯戏，金塘翡翠飞。时闻采莲曲，唱入荔枝矶。
珠江曲·其三
作者：李云龙
朝代：明

小姑撑小艇，来往越江滨。溪月裁眉出，川云学鬓分。微风柳下起，吹动石榴裙。
珠江曲·其二
作者：李云龙
朝代：明

溪桥箫鼓闹，江路锦云铺。彩鹢双双并，游龙两两俱。齐乘潮水涨，来戏海中珠。
珠江曲·其四
作者：李云龙
朝代：明

佳人青雀舫，公子木兰舟。游戏青枫浦，沿泗绿水洲。向晚江风起，齐归花渡头。
由黄龙洞越大小石楼登飞云顶
作者：李云龙
朝代：明

回车出古洞，振策登石楼。丛林开复闭，曲径阻旦脩。扳萝寻去路，藉草酌分流。午始历翠壁，时复憩丹丘。既登危峰顶，迥与青云浮。长啸划霄汉，俯身摘斗牛。群山既历历，远江亦悠悠。览胜结遐想，观逝动烦忧。不能保百龄，何用图千秋。誓将申独往，乘云恣遨游。美人倘我邀，大药幸可求。
留别卢原父
作者：李云龙
朝代：明

苍梧云影漓江碧，曾共浮舟探水石。一从分秧十经秋，又向苏堤理游屐。湖光峰翠日氤氲，笔底飞来三竺云。都将两眼故山泪，拭向佳人簇蝶裙。虽云丈夫志九域，九州未许誇言历。不知从此各分飞，还得几回十载别。绿惨红愁又一春，鹧鸪遥共子规论。莫道五湖虾菜好，天涯愁杀倚门人。
留别梁君南
作者：李云龙
朝代：明

同居穗城内，犹恨少相逢。又入青山去，青山千万重。离怀烟水杳，别梦白云封。莫忘寻仙约，罗浮秋正浓。
留别梁非馨
作者：李云龙
朝代：明

江花频入梦，心在岭云端。但忆归去好，要知行路难。长缨君合请，短剑我羞看。砍向醉中别，天寒酒已阑。
留别陆叔度二章
作者：李云龙
朝代：明

鸿鹄将分飞，徘徊在中道。岂为飞不前，念此离群故。作客尝畏人，为士复不遇。空馀一寸心，终鲜尘埃顾。名美易为毁，容美易为妒。愿子匣双龙，毋令吼烟雾。自我来燕市，无复向时人。冠盖满城隅，要非心所亲。中道逢吾子，抗手揖风尘。相顾各含情，一言洽兰芬。愿得共策足，子龙我作云。聚散苦无端，为乐不及晨。赖子素心在，万里若为邻。
留别陆叔度二章·其一
作者：李云龙
朝代：明

鸿鹄将分飞，徘徊在中道。岂为飞不前，念此离群故。作客尝畏人，为士复不遇。空馀一寸心，终鲜尘埃顾。名美易为毁，容美易为妒。愿子匣双龙，毋令吼烟雾。
留别陆叔度二章·其二
作者：李云龙
朝代：明

自我来燕市，无复向时人。冠盖满城隅，要非心所亲。中道逢吾子，抗手揖风尘。相顾各含情，一言洽兰芬。愿得共策足，子龙我作云。聚散苦无端，为乐不及晨。赖子素心在，万里若为邻。
畹兰二章和黄逢永
作者：李云龙
朝代：明

小队红云逐落花，美人何处把瑶华。香魂不昧三生石，可是墙东旧宋家。雕兰十二曲相维，无那花枝不自持。不见酒旗歌舞地，年年风雨葬西施。
畹兰二章和黄逢永·其一
作者：李云龙
朝代：明

小队红云逐落花，美人何处把瑶华。香魂不昧三生石，可是墙东旧宋家。
畹兰二章和黄逢永·其二
作者：李云龙
朝代：明

雕兰十二曲相维，无那花枝不自持。不见酒旗歌舞地，年年风雨葬西施。
登书云台怀韩寅仲兼赠禹宝
作者：李云龙
朝代：明

维舟在秋浦，策杖凌寒崖。峰峦互回薄，水石相因依。言寻蒋生径，遂扣扬子扉。修篁罗高馆，芙蓉发山篱。噭噭清猿啸，习习西风吹。美人游不还，毋由敦佳期。幸有琼枝树，可以慰相思。扪萝陟丹磴，听泉坐翠微。飞鸟既投林，白云亦知归。况乃秋易老，白露沾人衣。挥手布心腹，相期浮山陲。好为谢尘鞅，毋令赏心违。
登瑶石台怀黎惟敬先生兼赠君献
作者：李云龙
朝代：明

孤峰天半白云连，瑶石山人此学仙。书就玉楼知有日，归来华表定何年。秋高木叶千崖下，雨过溪声万壑传。怪道石山藏便发，凤毛今日正翩翩。
登石头城同李伯襄宫詹
作者：李云龙
朝代：明

伊予志四方，颇轻万里别。负剑去乡闾，挂帆下吴越。晨扳白门柳，夕探清溪蕨。俯仰怀旧京，徘徊望北阙。天上逢故人，济我巨川楫。江山申独往，风水成利涉。共此云涛壮，各吐中怀烈。背棹指石城，登舻盼燕月。感念平生亲，遥遥在天末。多谢关山云，早晚迟于发。
登麻姑台
作者：李云龙
朝代：明

结束紫霞衣，长啸出花关。杖藜连步向何处，麻姑台上看秋山。秋山历历翠相连，白玉楼台凌紫烟。楼头琪花散空碧，片片吹落西风前。我欲乘云扣仙阙，直上三峰弄明月。长风飘落千丈泉，铁桥如烟鸟飞没。回头还望白云衢，遥遥古木笑山都。鲍公双燕还来否，葛令遗衣今在无。我生本具烟霞骨，不见凌风生羽翼。台前落日又西斜，俯拾落花长叹息。长叹息，意迟迟，遥见麻姑彩云里。手撚一株琼树枝，安得鸟爪搔我背，便受神鞭亦不辞。
白云洞
作者：李云龙
朝代：明

洞口松萝密，白云压枝湿。莫往披白云，恐有蛟龙蛰。
白云纪游同陈冲师郑蟾林万伯文用壁间韵
作者：李云龙
朝代：明

何处寻幽好，春山高入云。石岩飞磴接，濑道小桥分。度壑龙为杖，穿萝鹤共群。禅房掩苍翠，人语带氤氲。问法随真侣，观空息众纷。鸟啼如有意，花落自成文。凉籁传清梵，香台送夕矄。空林孤磬寂，归路一猿闻。烟树浮清霭，霞天织锦文。时时回首望，行欲谢尘氛。
白纻四时歌
作者：李云龙
朝代：明

华堂日暖花气薰，舞衫初试春山云。弦娇管催中欲焚，流盼将心送与君。鸳鸯生在天池上，双宿双飞谁忍分。渐台阴阴云作峰，睡屏掩映红芙蓉。枕郎右臂侧向东，鞋弓蹴荐理新腔。梦回香汗沾罗袖，唤取桃红扇底风。西风鸣条暮山紫，露花夜落芙蓉死。筵前烧烛照秋空，河汉茫茫天在水。为君更唱舞罗衣，歌长酒多君莫归。雕帘绣幕流霜气，一片氍毹铺地底。围炉炽炭烧肥羊，醉倒君怀娇不起。与君愿托青松枝，百岁根株长不移。
白纻四时歌·其一
作者：李云龙
朝代：明

华堂日暖花气薰，舞衫初试春山云。弦娇管催中欲焚，流盼将心送与君。鸳鸯生在天池上，双宿双飞谁忍分。
白纻四时歌·其三
作者：李云龙
朝代：明

西风鸣条暮山紫，露花夜落芙蓉死。筵前烧烛照秋空，河汉茫茫天在水。为君更唱舞罗衣，歌长酒多君莫归。
白纻四时歌·其二
作者：李云龙
朝代：明

渐台阴阴云作峰，睡屏掩映红芙蓉。枕郎右臂侧向东，鞋弓蹴荐理新腔。梦回香汗沾罗袖，唤取桃红扇底风。
白纻四时歌·其四
作者：李云龙
朝代：明

雕帘绣幕流霜气，一片氍毹铺地底。围炉炽炭烧肥羊，醉倒君怀娇不起。与君愿托青松枝，百岁根株长不移。
白莲池
作者：李云龙
朝代：明

平地开玉井，灼灼芙蓉吐。中有千岁龟，时吸花上露。
白马篇
作者：李云龙
朝代：明

边城八九月，北风号枯枝。白马谁家子，往来阴山陲。左右佩双鞬，出入拥龙旗。策名壮士籍，曾受天子知。羽书昨夜至，虏骑犯金微。驱马出塞门，一军生光辉。一战摧前锋，再战破重围。日暮休我兵，胡笳惨以悲。男儿赴国难，何以身家为。不断单于臂，宁裹马革归。
短歌行
作者：李云龙
朝代：明

江头树，花落随流去。水流日夜东，落花安能归故丛。
石楼老人歌寿梁明府
作者：李云龙
朝代：明

石楼老人金骨身，肩拖一片茅冈云。掀髯长啸鸾鹤舞，九天飞下云中君。自言山水心原远，四十悬车已为晚。溪头栖老朝天凫，花底惊回吠月犬。茅冈冈畔水粼粼，桃花有情笑迎君。为君含蕊三千岁，青羡河阳旧日春。此时老人思超越，一溪烟水千林月。手提玉柄歌五噫，霜髯倒映猩猩发。石楼山下是朱明，葛令当年大药成。瑶坛丹灶今无恙，迟尔陵风跨鹤行。
石洞山居二首
作者：李云龙
朝代：明

长啸谢世氛，寻云事行乐。松下问花宫，岩间望菌阁。度形衣薜萝，量腹进藜藿。何知愁已老，坐见木叶落。请附鹤上人，终然务寥廓。山斋爽气饶，昨夜雨惊寝。揽带下绳床，开窗望遥畛。树色有浅深，山青无远近。残云曳作衣，馀花落成锦。行听谷鸟啼，去就山翁饮。
石洞山居二首·其一
作者：李云龙
朝代：明

长啸谢世氛，寻云事行乐。松下问花宫，岩间望菌阁。度形衣薜萝，量腹进藜藿。何知愁已老，坐见木叶落。请附鹤上人，终然务寥廓。
石洞山居二首·其二
作者：李云龙
朝代：明

山斋爽气饶，昨夜雨惊寝。揽带下绳床，开窗望遥畛。树色有浅深，山青无远近。残云曳作衣，馀花落成锦。行听谷鸟啼，去就山翁饮。
社中诸子再饯别限韵
作者：李云龙
朝代：明

残红飘尽暮莺娇，如练澄湖入望遥。画舫客来歌互答，绣帘人醉目相挑。重逢洛浦怜捐佩，欲别秦楼懒听箫。莫向杨花问离绪，请君看取短长条。
神湖
作者：李云龙
朝代：明

西风吹残霞，明月照水树。时见湖中人，骑鱼撇波去。
秋夕王潜父李参寰见过
作者：李云龙
朝代：明

露薄高梧秋气清，悲歌相对夜云惊。嵚崎可笑者王子，天下有心人李生。长策互从囊里探，宝刀时向膝前横。角声吹落城头月，北望关山无限情。
秋夜
作者：李云龙
朝代：明

凉露湿芳草，高林秋已凝。幽人坐深夜，落叶洒孤灯。瘦影见栖鹤，梵声闻静僧。前山明日望，知在白云层。
秋夜冲虚观听羽人奏乐
作者：李云龙
朝代：明

花宫云敛金轮高，羽人向月张云璈。寒潭水立群龙号，翩翩鸣鹤来九皋。瑶阶石裂山泉叫，修篁高咏长松啸。忽如玉斧削琅玕，又如黍珠撒金盘。响入遥天杂风雨，老猿掷枝山鬼舞。鲍靓长吟倚琼树，足下呢喃双舄语。
秋夜听邻舟美人琵琶
作者：李云龙
朝代：明

江干露气新，芳洲月半轮。佳人命兰棹，沿漾绿杨津。只怜弦解语，不见袜生尘。情长留响远，调促送声频。定知垂玉手，倘亦掩罗巾。今夜秋江上，能无断肠人。
秋日
作者：李云龙
朝代：明

促织啼寒月，柴门终夕闲。晨兴坐高馆，木落见前山。耳听清猿啸，心随倦鸟还。方期泉石侣，相待水云间。
秋日作
作者：李云龙
朝代：明

我昔云山结灵友，春风日解松花酒。乍可狂歌在世中，何因落魄居人后。人间红尘万丈馀，一日十避无宁居。大人莫笑裈中虱，神骏曾为辕下驹。朅来卧病寒塘上，门径萧萧秋草长。洛阳二顷无心求，成都四壁还相向。匣中神物是龙泉，虽复沉埋光在天。壮夫不洒穷途泪，且自垂钓秋江前。
秧马歌
作者：李云龙
朝代：明

春林渐白闻催耕，秧针出水绿烟横。老农饱饭呼儿女，驾枣鞭榆布秧去。奔雷掣电趁残春，经行步步生青云。须臾万叶削鎗碧，宛似案辔临三军。露畦蹴遍沧波裂，陇首酸风梳翠鬣。不知何物是龙媒，日午频惊汗流血。为君驱驰腹胁穿，炊黍还将骏骨然。谁家公子黄金勒，日日骄嘶垂柳边。
立秋夜
作者：李云龙
朝代：明

片雨过孤城，虚堂坐听更。客心已多恨，是夜闻秋声。短剑黯无色，敝裘空自惊。寄书浮峤鹤，吾欲谢尘缨。
立秋日欧子建崔季嚜过集
作者：李云龙
朝代：明

江城凉雨歇，秋气渐悲哉。池流穿屋过，山云度水回。土陷候虫变，草阁鸣蝉哀。流霞既可酌，承露况当杯。元亮舆篮至，伯伦荷锸来。或坐流云阁，或眠绿雨台。犹言欢不足，还待菊花开。
端溪
作者：李云龙
朝代：明

江雨添新涨，舟行傍翠微。烧林朱实艳，出穴白鱼肥。流水浮村过，青山涌塔飞。白云问行客，西去几时归。
端阳赠陈伯燮新婚
作者：李云龙
朝代：明

凉雨晓初歇，江天云作峰。闻君理兰枻，涉水采芙蓉。蒲叶带罗碧，榴花裙茜浓。今年竞渡早，应为客乘龙。
答刘茂生寄怀
作者：李云龙
朝代：明

昨夜入我梦，今朝得尔书。彽徊一水上，凄断八行馀。欲去愁江永，期归在岁除。不知堤畔柳，春信近何如。
答袁朗生
作者：李云龙
朝代：明

思君属秋日，惆怅望枫林。鸿雁暮天远，芙蓉秋水深。有怀劳梦寐，欲往隔江浔。牛渚闻高咏，因风报好音。
答陈彦升兼以为别
作者：李云龙
朝代：明

长歌入塞曲，把别五云间。豪气元龙海，酡颜叔夜山。故人吴会客，待我穆陵关。若问琼枝树，何年许共扳。
答韩寅仲诗扇见寄
作者：李云龙
朝代：明

闻君初试宰，忽已返柴荆。不习折腰态，惟留强项名。仁风来扇底，白云入歌声。何日罗浮去，云松共结盟。
答韩寅仲诗扇见寄
作者：李云龙
朝代：明
体裁：五言律诗

闻君初试宰，忽已返柴荆。不习折腰态，惟留强项名。仁风来扇底，白雪入歌声。何日罗浮去，云松共结盟。
答黎美璋
作者：李云龙
朝代：明

竹窗窗外月，流影入帷寒。尚忆清秋夜，同君倚槛看。相思劳梦寐，遥望隔林峦。伫立闻飞鸟，因声报羽翰。
紫竹洞
作者：李云龙
朝代：明

振策欲飞度，登崖始觉遥。侧身穿石窦，连手步岩桥。花将梵宇掩，云共磬声飘。多少比丘辈，时来听海潮。
紫竹洞
作者：李云龙
朝代：明

灵岩跨石桥，无竹亦萧萧。特借洛伽胜，还为水月标。花将梵宇掩，云共磬声飘。虽自非南海，心空闻海潮。
经漂母祠及淮阴祠
作者：李云龙
朝代：明

文绣不被贱，梁肉不食贫。何况共艰难，谁肯哀王孙。所以万乘主，不能释戛羹。何物老女子，乃识英雄人。风云虽自致，奋激由一言。高鸟既已尽，牝鸡实司晨。遂令齐假王，难容跨下身。一饭不忘报，肯负汉王恩。至今相君面，握腕伤心魂。
结客少年场
作者：李云龙
朝代：明

长安侠少年，生来气如虎。动即散千金，不曾轻一顾。每恨生末俗，古人不我遇。遨游燕赵中，独携寸心去。大儿孔文举，少儿杨德祖。得意一言间，七尺为君许。长嫌礼法士，局促难与语。岸然向世人，生乃与君伍。
罗季作饯别
作者：李云龙
朝代：明

春城花满林，绮席敝花阴。不践古人意，其如远客心。归鸿催去棹，别鹤怨瑶琴。明发江河路，江湖信几深。
罗浮山下别韩绪仲太史
作者：李云龙
朝代：明

五岭仙灵此独钟，芙蓉千片削高峰。九天日月开新主，万里风云起卧龙。琪树即看朱凤下，瑶台聊倩紫烟封。山中猿鹤应无恙，留待他年伴赤松。
罗浮山中四首
作者：李云龙
朝代：明

雨过层峦翠作堆，天风吹袂上蓬莱。瑞烟直接观源洞，佳气常依礼斗台。瑶草一溪和露冷，琪花千树向秋开。相传勾曲云林近，曾见三茅跨鹤来。珠宫琳阙结为邻，长日云林学采真。丹灶半沉惟有碣，桃源虽在却迷津。梅花开处空劳梦，蝴蝶飞来不着身。频向羽流相借问，相逢谁是姓黄人。采药西林薄暮回，柴门遥对乱峰开。鹤归几阵松云重，猿啸一声山雨来。风径茏葱吹作管，石池清浅汎为杯。却愁秋老荷衣薄，一片流霞手自裁。洞门萝月敞秋阴，策杖寻僧过宝林。满地松云幡影乱，一帘夜雨磬声沉。空怜幽梵香台寂，欲渡玄津法海深。何日金绳开觉路，愿随罗什学吞针。
罗浮山中四首·其一
作者：李云龙
朝代：明

雨过层峦翠作堆，天风吹袂上蓬莱。瑞烟直接观源洞，佳气常依礼斗台。瑶草一溪和露冷，琪花千树向秋开。相传勾曲云林近，曾见三茅跨鹤来。
罗浮山中四首·其三
作者：李云龙
朝代：明

采药西林薄暮回，柴门遥对乱峰开。鹤归几阵松云重，猿啸一声山雨来。风径茏葱吹作管，石池清浅汎为杯。却愁秋老荷衣薄，一片流霞手自裁。
罗浮山中四首·其二
作者：李云龙
朝代：明

珠宫琳阙结为邻，长日云林学采真。丹灶半沉惟有碣，桃源虽在却迷津。梅花开处空劳梦，蝴蝶飞来不着身。频向羽流相借问，相逢谁是姓黄人。
罗浮山中四首·其四
作者：李云龙
朝代：明

洞门萝月敞秋阴，策杖寻僧过宝林。满地松云幡影乱，一帘夜雨磬声沉。空怜幽梵香台寂，欲渡玄津法海深。何日金绳开觉路，愿随罗什学吞针。
罗浮道中四首
作者：李云龙
朝代：明

秋林露气清，双屐踏花行。野竹山都笑，深松木客迎。瑶台临洞口，茅屋隔溪声。借问神仙侣，谁今大药成。迢递寻丹阙，逍遥傍翠微。松高黄鹤卧，花暖碧鸡飞。秋草随龙杖，山云湿羽衣。前溪过真侣，知是采苓归。隔水望花宫，逶迤竹径通。古松为道士，翠羽作芝童。铁笛邀明月，金軿御晚风。何当受真诀，长啸紫烟中。中峰已奇绝，上界更迢遥。瑶草经秋长，閒云满地飘。石林开紫府，磴道上清霄。羽客长松下，邀予度铁桥。
罗浮道中四首·其一
作者：李云龙
朝代：明

秋林露气清，双屐踏花行。野竹山都笑，深松木客迎。瑶台临洞口，茅屋隔溪声。借问神仙侣，谁今大药成。